Lelaki tembak isteri sebelum tembak diri sendiri
Oleh HARIS FADILAH AHMAD

16 September 2022, 3:52 pm
JERANTUT – Seorang lelaki warga emas bertindak di luar kewarasan apabila menembak isterinya sebelum menembak diri sendiri di Kampung Labu dekat sini hari ini. Dalam kejadian kira-kira pukul 8.30 pagi itu suspek berusia 73 tahun yang tinggal berdua bersama isterinya berusia 67 tahun di rumah berkenaan bertindak menembak isterinya menggunakan selaras senapang miliknya. Ketua Polis Daerah Jerantut, Superitendan Mazlan Hassan berkata, pihak polis menerima panggilan mengenai kejadian pada pukul 9.30 pagi daripada ketua kampung memaklumkan terdapat satu kejadian bunuh diri menggunakan…

Sila Log Masuk atau Langgan untuk membaca berita sepenuhnya


Pembayaran Fasa 3, rayuan BKM bermula Selasa depan
Oleh MOHD RIDZAUDDIN ROSLAN

16 September 2022, 3:31 pm
PUTRAJAYA- Kerajaan akan membuat pembayaran Fasa 3 Bantuan Keluarga Malaysia (BKM) secara berperingkat bermula Selasa depan kepada 8.7 juta penerima dengan melibatkan peruntukan sebanyak RM2.2 bilion.
Perdana Menteri, Datuk Seri Ismail Sabri Yaakob berkata, pembayaran itu juga akan dikreditkan kepada pemohon yang membuat rayuan BKM dan prosesnya dijangka selesai pada 27 September 2022.
“Pembayaran Fasa 3 dan rayuan BKM akan dikreditkan ke dalam akaun penerima mulai 20 September 2022 secara berperingkat dan dijangka selesai pada 27 September 2022.
“Pembayaran berjumlah RM2.2 bilion itu akan memanfaatkan seramai 8.7 juta penerima terdiri daripada penerima BKM sedia ada kategori isi rumah, warga emas bujang selain individu bujang dan mereka yang telah lulus rayuan BKM,” katanya dalam satu kenyataan di sini tadi.
Perdana Menteri berkata, bagi BKM Fasa 3 itu, setiap penerima sedia ada bakal menerima bantuan sehingga RM900.
“Lebih daripada 80,000 penerima telah diluluskan rayuan BKM dan akan menerima sehingga RM2,350 mengikut kategori kelayakan masing-masing termasuk Bantuan Tunai Tambahan yang diumumkan kerajaan pada Jun yang lepas.

“Sehingga September 2022, sebanyak RM5.9 bilion telah disalurkan kepada penerima BKM melalui fasa pembayaran ditetapkan,”’ujarnya.
Ismail Sabri menambah, kerajaan juga memperuntukkan sebanyak RM2.1 bilion untuk disalurkan kepada penerima BKM layak yang akan dibuat menerusi Fasa 4 pada Disember 2022.
“Kerajaan sentiasa mengutamakan kebajikan seluruh Keluarga Malaysia terutama ketika negara berdepan cabaran kenaikan inflasi dan juga krisis geopolitik yang memberi kesan menyeluruh terhadap rantaian global.
“Kerajaan kekal komited dalam memastikan kesejahteraan Keluarga Malaysia terutamanya kumpulan sasar dengan aspek jaringan keselamatan sosial akan terus diberi tumpuan di dalam Bajet 2023,” jelasnya. – KOSMO! ONLINE


Hubungan dua hala Malaysia-China diperhebatkan
Oleh ABDUL RASHID ABDUL RAHMAN

16 September 2022, 2:35 pm
BENTONG – Hubungan dua hala antara China dan Malaysia akan terus diperhebatkan sekali gus membuka banyak peluang baharu dan manfaat bagi kedua-dua belah pihak.
Duta Besar Republik Rakyat China ke Malaysia, H.E. Ouyang Yujing berkata, persahabatan yang erat dengan Malaysia akan terus diperkukuhkan termasuklah dalam melibatkan bantuan kepada golongan yang memerlukan.
“Majlis hari ini sekali lagi menulis bab baharu tentang persahabatan antara rakyat China dan Malaysia dari generasi ke generasi, saya percaya akan semakin banyak cerita mesra seperti ini.
“Tahun depan ialah ulang tahun ke-10 penubuhan perkongsian strategik komprehensif China-Malaysia dan tahun berikutnya akan menjadi ulang tahun ke-50 penubuhan hubungan diplomatik antara China dan Malaysia,”katanya pada program serahan sumbangan kepada golongan memerlukan di Dewan Terbuka Benus di sini hari ini.
Seramai 150 orang menerima sumbangan pada majlis yang turut dihadiri bekas Ahli Parlimen Bentong, Tan Sri Liow Tiong Lai dan Ketua Pegawai Eksekutif Yayasan Ikram, Kamsani Nasir serta Ketua Kampung Benus, Zaharah Ismail.
Menurut Yujing pelbagai bentuk kerjasama akan terus direalisasikan antara China dan Malaysia pada masa akan datang yang memberi manfaat kepada rakyat negara ini seperti pelbagai kerjasama sebelum ini.

Katanya antara kerjasama yang telah terjalin adalah dalam menghadapi wabak Covid-19 yang mana China dan Malaysia saling membantu dengan bekalan perubatan, berkongsi pengalaman anti-wabak dan menjalankan kerjasama vaksin.
Tambahnya dalam menghadapi banjir yang teruk juga kedutaan China dan perusahaan China di Malaysia giat menjalankan kerja-kerja sumbangan dan pembinaan.
“Hari ini adalah Hari Malaysia dan semua rakyat Malaysia sedang meraikan perayaan yang meriah ini. Ini juga merupakan detik penting untuk menunjukkan keharmonian dan kepelbagaian, perpaduan kestabilan dan kemakmuran semua kumpulan etnik di Malaysia,” ujarnya. – KOSMO! ONLINE


Angkasa mahu koperasi perluas penggunaan IR 4.0 menerusi agroekonomi
Oleh ALWANI ZAFIRAH

16 September 2022, 2:41 pm
KUALA LUMPUR – Angkatan Koperasi Kebangsaan Malaysia Berhad (Angkasa) mahukan koperasi memperluaskan penggunaan teknologi revolusi industri 4.0 (IR 4.0) dalam industri pertanian dan perladangan.
Timbalan Presidennya, Prof. Madya Datuk Abdul Rahman Abdul Razak Shaik berkata, koperasi seharusnya menggalakkan ahlinya melibatkan diri dalam industri pertanian dan perladangan sebagai langkah membantu meningkatkan kos sara hidup.
“Ahli koperasi perlu dilatih agar mereka berminat menjalankan sektor agroekonomi terutama melibatkan pertanian dan perladangan.
“Koperasi pula akan menjadi sebuah pusat pengumpul atau pemasaran terhadap hasil pertanian dan perladangan yang diusahakan oleh ahli koperasi sendiri,” katanya ketika sidang akhbar selepas melancarkan Koperasi Nammavargal Malaysia Berhad di ibu negara hari ini.
Tambahnya lagi, penggunaan teknologi baharu ini dapat mengurangkan pengambilan tenaga kerja asing.
“Dengan penggunaan teknologi IR 4.0, kita dapat kurangkan isu pekerja ladang atau pertanian yang selalunya dilakukan oleh pekerja asing.

“Dengan penggunaan teknologi IR 4.0, kita hanya perlu ‘monitor’ (pantau) status tempat tanaman atau ladang yang diusahakan dari jauh sahaja, tak perlu guna tenaga kerja ramai,” katanya.
Sementara itu, Pengerusi Koperasi Nammavargal, Datuk Vyran T.Raj memaklumkan antara sasaran utama pihaknya menggunakan teknologi IR 4.0 adalah untuk menarik minat golongan belia menceburi bidang pertanian dan perladangan moden.
“Sekarang ini ramai orang muda tak minat kerja ladang, kerja kebun sebab mereka kata terlalu penat sebab guna sistem operasi kaedah lama.
“Dengan adanya IR 4.0, kita dapat tarik minat golongan belia ini sertai industri pertanian dan perladangan yang merupakan industri penghasilan sumber makanan negara,” ujarnya. – KOSMO! ONLINE


Nor Sarah ratu pecut Sukma 2022
Oleh MUHAMMAD ZUHAILY BADLISHAH

16 September 2022, 3:35 pm
KUALA LUMPUR – Nor Sarah Adi meraih status ratu pecut Sukan Malaysia (Sukma) 2022 selepas memenangi final 100 meter (m) wanita sebentar tadi.
Nor Sarah dinobatkan sebagai juara selepas melintasi garisan penamat di Stadium Nasional, Bukit Jalil dengan catatan 11.91 saat (s).
Sebagai rekod, Nor Sarah merupakan pemenang pingat emas Sukan SEA Hanoi 2021 dalam acara lompat bergalah. – KOSMO! ONLINE


Difitnah, ditipu tak luntur semangat Fezty Edayu
Oleh KOSMO!

16 September 2022, 2:40 pm
DIFITNAH saudara mara dan kenalan terdekat yang selama ini sangat dipercayai hingga hampir memusnahkan perniagaan yang diusahakan tidak mungkin pernah dilupakan wanita cekal ini.
Manakan tidak, perniagaan yang dibina bertahun lamanya dan bukan mudah untuk dikekalkan hampir jatuh begitu sahaja angkara mulut durjana manusia yang paling dipercayai.
Dituduh menjual produk yang tidak bagus selain boleh merbahayakan si pengguna dan pengasasnya yang ‘jahat’, pemilik nama sebenar Fezty Edayu Kamel mengakui pernah terduduk saat diperlakukan sedemikian rupa.
“Tidak dinafikan ujian, rintangan dan dugaan memang ada sepanjang mennjalankan perniagaan.
“Paling terkesan dan memang buat saya putus asa apabila difitnah saudara terdekat sendiri kononnya saya ini merupakan seorang yang jahat dan tidak baik hingga membuatkan pembeli tidak percaya,” katanya membuka bicara bersama Aura.
SUAMI, Mohd. Fares Rizal Hashim menjadi antara insan terpenting yang banyak menyokong sekali gus memberi suntikan semangat buat Fezty Edayu untuk terus berjaya dalam perniagaan.
Jelas Fezty Edayu, dia sendiri tidak menyangka mengapa boleh terjadinya perkara sedemikian sedangkan dia tidak pernah mengganggu apatah lagi mengusik orang lain.

Ujar anak ketiga daripada enam beradik kelahiran Felda Serting Hilir, Jempol, Negeri Sembilan itu lagi, apa yang berlaku membuatkan dia lebih bersemangat dalam menjalankan perniagaan minyak wangi berjenama L’amour Exclusive.
Tidak berhenti setakat itu, ibu kepada tiga cahaya mata ini memberitahu, pelbagai cabaran lain turut pernah dilaluinya apabila pernah ditipu oleh pengilang dengan kerugian puluhan ribu ringgit.
DORONGAN barisan ejen, pengedar dan kakitangan banyak membantu anak jati Felda Sering Hilir ini dalam menguruskan syarikat yang dibangunkan.
“Ditipu pihak pengilang sebanyak RM10,000 pun pernah saya lalui dan juga pernah dikompaun dengan nilai sama semasa Perintah Kawalan Pergerakan (PKP) sebelum ini.
“Sebelum ini ramai juga pengedar dan ejen di bawah kendalian saya yang sudah berjaya dan di penghujung hari hilang begitu saja dengan mengeluarkan produk mereka sendiri.
“Itu belum staf yang pernah tikam belakang dan beredar terus dari syarikat selain menyalahkan saya kerana tidak pandai menjaga mereka dengan baik. Keluar masuk staf sudah jadi asam garam dalam perniagaan,” ujarnya.
Akui Fezty Edayu lagi, segala ujian yang mendatang langsung tidak pernah sedikit pun melemahkan semangatnya, malah menjadi pembakar dan inspirasi untuknya terus berjaya.
Berkongsi sedikit mengenai titik tolak kepada perniagaan yang diusahakan kini, Fezty memberitahu, sebelum melangkah ke arena mencabar ini, dia sebelumnya pernah bekerja di sebuah kilang sebagai operator selama tujuh tahun.
“Titik tolak yang membuatkan saya mula menjalankan perniagaan adalah kerana bila mana saya lihat perniagaanlah yang boleh membuatkan saya keluar daripada masalah kewangan dan bantu ekonomi keluarga.
“Bermula daripada situlah saya mula fokus dan susun strategi serta ambil keputusan untuk berhenti kerja dan beri perhatian sepenuhnya kepada perniagaan minyak wangi.
“Bayangkan daripada berniaga dari bilik rumah sewa sampailah sekarang sudah berjaya memiliki empat buah kedai di seluruh Malaysia. Alhamdulillah rasa macam mimpi bila kenangkan semula perjalanan penuh liku itu,” tuturnya.
WANITA cekal berusia 33 tahun ini tidak penah menyangka segala usaha dan perit jerih yang dilaluinya dihargai apabila tersenarai sebagai Successfull People In Malaysia baru-baru ini.
Berkat bertahun-tahun berniaga tanpa kenal erti putus asa, Fezty Edayu tidak pernah terfikir apabila tersenarai dan dinobatkan sebagai Successfull People In Malaysia baru-baru ini.
“Sumpah dan jujur saya tak pernah terfikir untuk sampai ke tahap ini. Manakan tidak saya hanya anak felda biasa dan datang dari keluarga yang sederhana sahaja. Bagu saya, ini satu anugerah terindah untuk saya terus mara ke hadapan.
“Kejayaan ini tidak datang bergolek tanpa usaha. Ini adalah untuk anda semua barisan kakitangan dan pengedar serta keluarga yang banyak membantu dalam perniagaan,” katanya sekali gus menutup bicara. – KOSMO! ONLINE


Elfira Loy alami tekanan, muntah, rasa dunia berputar
Oleh HANISAH SELAMAT

16 September 2022, 3:04 pm
PETALING JAYA – Pelakon Elfira Loy terpaksa mendapatkan rawatan di hospital semalam disebabkan tekanan yang mencetuskan beberapa gejala sampingan.
Katanya, buat masa ini doktor memberikan ubat yang membolehkannya kembali tenang selain mendapatkan rehat secukupnya sebelum dibenarkan pulang ke rumah.
“Masa untuk berehat. Hantaran ini adalah untuk mengingatkan diri bahawa tubuh badan saya perlukan rehat bila perlu dan terlalu banyak berfikir juga mampu menyakitkan saya.
“Gejala awal yang saya alami adalah berasa tidak stabil setiap lima hingga 10 minit.
“Sehari selepas itu, saya rasa lebih baik, tapi saya terlanggar cermin sisi satu kenderaan (ketika memandu), tapi sempat tarik.
“Tak sedar pun macam mana jadi. Saya teruskan juga dengan mesyuarat saya,” kongsinya menerusi hantaran Instagram.

Pemilik nama sebenar Nurul Elfira Loy Ahmad Sabri, 28, itu mendedahkan keadaannya semakin teruk selepas cuba bertahan biarpun sudah berdepan simptom sakit sejak semalam.
“Keadaan bertambah teruk apabila saya mula mengalami cirit-birit dan muntah. Selepas mesyuarat, saya pulang ke rumah dan berehat.
“Kemudian saya pulang ke rumah ibu dan maklumkan padanya mengenai situasi yang sedang saya lalui.
“Masuk waktu Isyak, saya sakit perut dan terus ambil wuduk cepat-cepat. Namun ketika solat saya rasa susah nak bernafas selain sakit pada bahagian perut, disusuli muntah dua kali,” tambahnya.
Begitupun, disebabkan berdepan masalah vertigo ketika hendak tidur serta mengalami peluh sejuk, dia terus dikejarkan ke hospital.
“Sewaktu mahu tidur, saya rasa dunia berputar dan seperti dilanda ombak serta rasa nak terjatuh.
“Saya sangat takut sangat sebab saya masih pegang Aria (anak). Saya berpeluh pada malam itu. Itu yang saya terus pergi ke hospital,” tulisnya lagi.
Bagaimanapun, ibu kepada dua cahaya mata itu bersyukur apabila mengambil keputusan tepat dengan segera mendapatkan rawatan.
Malah berharap mereka yang mengenalinya mendoakan supaya diberikan kesembuhan selain tidak memerlukannya menjalani prosedur imbasan CT.
“Nasib baik semua keputusan pemeriksaan okey. Alhamdulillah. Saya cuma perlukan rehat dan minum banyak air.
“Tetapi kalau berterusan lagi (sakit) dalam tempoh dua hari, saya perlu melalui CT Scan yang mana itu perkara yang saya mahu elakkan. Mohon doakan saya,” tulisnya. – KOSMO! ONLINE


Liga Fantasi Kosmo!: Hanya tujuh aksi, tiga ditunda
Oleh KOSMO!

16 September 2022, 3:00 pm
KEHANGATAN Liga Fantasi Kosmo! menerusi Fantasy Premier League (FPL) kembali dirasai selepas aksi pada minggu ketujuh (GW7) dibatalkan bagi menghormati kemangkatan Ratu Elizabeth II minggu lalu.
Bagi saingan minggu ini (GW8), para pengurus berdepan cabaran sukar untuk membentuk pasukan mantap memandangkan masih ada lagi perlawanan ditunda dengan kelab utama seperti Chelsea, Liverpool dan Manchester United tidak beraksi.
Hanya ada tujuh perlawanan yang disajikan pada perlawanan Liga Perdana Inggeris (EPL) minggu ini dan Kosmo! menyediakan tips ramalan untuk memberi ‘buah fikiran’ baharu bagi pengurus FPL memilih pemain dan formasi terbaik.

PENJAGA GOL
NICK POPE
POPE akan terus menjadi sandaran utama Eddie How untuk diturunkan pada pertemuan menentang Bournmouth meskipun pasukan itu baru menandatangani Loris Karius. Pope cemerlang apabila merekodkan tiga clean sheet musim ini.
PERTAHANAN
JOAO CANCELO

BINTANG pertahanan Man. City ini sememangnya pakar dalam menyumbangkan mata buat pengurus FPL. Jika Cancelo berada pada hari terbaik, dia boleh menyumbat gol berkelas dunia mahupun mencipta peluang jaringan buat jentera serangan.
TENGAH
GABRIEL MARTINELLI
PEMAIN muda Brazil ini semakin menunjukkan prestasi konsisten bersama skuad The Gunners sejak awal musim ini. Dia akan menjadi jentera utama di posisi tengah untuk merencanakan serangan buat skuad kendalian Mikel Arteta itu.
PENYERANG
HARRY KANE
KANE yang terkenal dengan penyerang ‘lambat panas’ pada musim baharu EPL membuat perubahan kali ini apabila tampil konsisten dengan meledak lima gol buat pasukan dalam enam perlawanan.
KAPTEN
ERLING HAALAND
HAALAND semestinya menjadi pilihan pertama setiap pengurus pasukan FPL musim ini berikutan prestasi cemerlang awal musim dengan meledak 10 gol. Dia telah mencipta rekod dengan menjadi pilihan kapten lebih 5 juta pemain FPL pada minggu sebelum ini.

JADUAL
SABTU
Aston Villa lwn Southampton
Siaran langsung Astro 813, 3 pagi
Nottinghamm Forest lwn Fulham
Siaran langsung Astro 811, 3 pagi
Wolverhampton lwn Man. City
Siaran langsung Astro 813, 7.30 mlm
Newcastle lwn Bournemouth
Siaran langsung Astro 812, 10 mlm
AHAD
Tottenham lwn Leicester
Siaran langsung Astro 813, 12.30 pagi
Brentford lwn Arsenal
Siaran langsung Astro 813, 7 ptg
Everton lwn West Ham
Siaran langsung Astro 813, 9.15 mlm


Agong, Permaisuri berangkat ke UK hadir pemakaman Ratu Elizabeth
Oleh KOSMO!

16 September 2022, 2:51 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berangkat ke United Kingdom (UK), London hari ini bagi memberi penghormatan terakhir kepada Ratu Elizabeth II yang mangkat pada Khamis lalu.
Lawatan khas Al-Sultan Abdullah bagi memenuhi jemputan rasmi kerajaan UK selama enam hari bermula hari ini, diiringi Raja Permaisuri Agong, Tunku Hajah Azizah Aminah Maimunah Iskandariah.
Pesawat khas yang membawa Seri Paduka berdua berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini, pada 10.30 pagi.
Timbalan Menteri Luar, Datuk Kamarudin Jaffar hadir mengucapkan selamat berangkat kepada Al-Sultan Abdullah dan Tunku Azizah.
Sebelum berangkat, Pegawai Agama Istana Negara, Datuk Munir Md Salleh membacakan doa selamat bagi memohon perlindungan serta keselamatan keberangkatan Seri Paduka berdua.
Seri Paduka berdua berkenan melintasi barisan pasukan Kawalan Kehormat Diraja sebelum menaiki pesawat.

Dalam rangka lawatan khas itu, Seri Paduka berdua akan menghadiri Majlis Resepsi Bersama Raja Britain Raja Charles III pada Ahad ini dan istiadat pemakaman negara Ratu Elizabeth II pada Isnin di Westminster Abbey. – KOSMO! ONLINE


Sarang tebuan pada papan iklan dimusnahkan bomba
Oleh KAMALIZA KAMARUDDIN

16 September 2022, 2:29 pm
KUALA TERENGGANU – Kerisauan orang ramai tentang kewujudan sarang tebuan di sebuah papan iklan berakhir apabila ia dimusnahkan anggota bomba di Jalan Hiliran di sini malam tadi.
Ketua Balai Bomba dan Penyelamat Kuala Terengganu, Rozizah Abni Hajar berkata, kerisauan itu disebabkan kerana papan iklan yang menjadi lokasi koloni tebuan tersebut bersarang terletak berhampiran lampu isyarat, taman rekreasi dan sebuah pasar raya.
“Aduan berhubung sarang tebuan itu kami terima menerusi hantaran netizen di Facebook.
“Kita terus menggerakkan pasukan untuk memusnahkan sarang tebuan tersebut demi keselamatan awam,” katanya ketika dihubungi Kosmo! di sini hari ini.
Rozizah berkata, operasi pemusnahan dilakukan menggunakan platform tangga udara memandangkan sarang tebuan terletak pada ketinggian 12.19 meter.
Jelas beliau, operasi memusnahkan sarang tebuan sebesar 60.9 sentimeter makan masa hampir sejam dan selesai sepenuhnya pada pukul 10.17 malam.

“Kita memerlukan kerjasama orang awam memaklumkan penemuan sebarang sarang haiwan dan serangga berbisa seperti tebuan untuk membolehkan tindakan segera diambil,” katanya. – KOSMO! ONLINE


Pesawat kawalan jauh terbangkan Jalur Gemilang
Oleh TOREK SULONG

16 September 2022, 2:24 pm
PASIR PUTEH – Kelab Kawalan Jauh (RC) Tok Bali menggunakan sebuah pesawat kawalan jauh jenis Piper Cup 30cc untuk menerbangkan Jalur Gemilang sempena Sambutan Hari Malaysia di Kampung Gong Kubur di sini hari ini.
Pengerusinya, Muzaidi Abdullah berkata, gimik tersebut merupakan satu penghargaan atas penyatuan Sabah dan Sarawak untuk membentuk negara Malaysia pada 16 September 1963.
“Selain menyambut kemerdekaan, Hari Malaysia perlu diraikan kerana ia sebahagian daripada sejarah yang perlu dihayati khususnya dalam kalangan generasi muda.
“Oleh itu, kami memilih 16 September untuk menghimpunkan peminat kapal terbang RC bertujuan memperingati semula peristiwa penting negara ini,” katanya ketika ditemui pemberita hari ini.
Menurut Muzaidi, lebih 50 pesawat RC termasuk helikopter 3D menggunakan bateri sel kering dan petrol diterbangkan bermula pukul 8 pagi hingga 12 tengah hari tadi.
Katanya, selain itu, ada dalam kalangan ahli kelab itu memiliki kreativiti dengan menghasilkan pesawat menggunakan papan polistrin.

“Mereka juga mampu mencipta pelbagai jenis pesawat termasuk jet turbo yang menggunakan minyak petrol dan alat kawalan jauh.
“Kelab ini ditubuhkan pada tahun 1996 malah sering mengadakan aktiviti penerbangan setiap hujung minggu selain menyemarakkan Hari Malaysia, sambutan Hari Merdeka dan acara tahunan yang melibatkan peserta dari seluruh negara,” ujarnya. – KOSMO! ONLINE


Sukma: Emas gimnastik berpasukan wanita milik Wilayah Persekutuan
Oleh MUHAMMAD HELMEE RAMLI

17 September 2022, 9:42 pm
KUALA LUMPUR – Skuad gimnastik artistik Wilayah Persekutuan berada dalam kelas tersendiri apabila merangkul pingat emas acara berpasukan wanita Sukan Malaysia (Sukma) MSN 2022 sebentar tadi.
Pada aksi final yang berlangsung di Gimnasium 3 Majlis Sukan Negara (MSN), Bukit Jalil hari ini, pasukan yang lebih dikenali sebagai WIPers itu mengenepikan cabaran Johor (perak) serta Pulau Pinang (gangsa).
Wilayah Persekutuan yang dibarisi rata-rata atlet elit kebangsaan termasuk Hannah Yasmeen Mazwan, Geanie Ng Ee Ling dan Marissa Zaiful Azian memastikan emas menjadi milik mereka selepas mengutip mata keseluruhan 177.450.
Johor yang meraih pingat perak pula mendapat mata keseluruhan 166.250 diikuti Pulau Pinang yang mengutip 166.100 mata.
“Prestasi hari ini sangat bagus walaupun dengan kecederaan yang dialami Geanie. Pada awalnya tidak 100 peratus yakin tetapi selepas dua rutin, kami tahu yang kami boleh lakukannya.
“Ini adalah kali pertama Wilayah Persekutuan menang emas untuk acara berpasukan wanita sejak saya menyertai pasukan ini pada 2014. Kesungguhan yang ditunjukkan membolehkan kami merangkul emas,” kata ketua jurulatih WIPers, Sam Thong.

Sementara itu, bagi kategori all-around, atlet Pulau Pinang, Zarith Imaan Khalid membuktikan dia antara atlet elit kebangsaan apabila memastikan emas miliknya selepas mengumpul mata keseluruhan 49.300 menerusi rutin melombol, palang bertingkat, batang titian dan senaman lantai.
Pingat perak all-around dimenangi atlet Wilayah Persekutuan, Marissa yang mengutip 45.450 mata manakala Hannah Yasmeen juga dari Wilayah Persekutuan meraih gangsa dengan 44.800 mata.- KOSMO! ONLINE


EPL: Man. City rampas takhta pendahulu
Oleh KOSMO!

17 September 2022, 10:06 pm
LONDON – Kelab gergasi yang juga juara bertahan, Manchester City merampas carta pendahulu Liga Perdana Inggeris (EPL) selepas menewaskan Wolverhampton 3-0 di Stadium Molineux sebentar tadi.
Pada aksi tersebut, skuad The Citizens kendalian Pep Guardiola membariskan kesebelasan terbaik dengan menyenaraikan Erling Haaland, Jack Grealish dan Phil Foden untuk mengisi jentera serangan.
Percaturan tersebut nyata menjadi selepas City hanya memerlukan tempoh seminit untuk meledak gol pertama hasil jaringan Grealish yang menyudahkan hantaran Kevin De Bruyne.
Pasukan pelawat bertambah ghairah untuk menggandakan kelebihan dan berjaya meraih gol kedua pada minit ke-16 hasil rembatan Haaland yang meledak gol ke-11 peribadinya dalam kancah liga musim ini.
Nasib Wolves bertambah malang apabila diarahkan beraksi dengan 10 pemain selepas tonggak pertahanan, dilayangkan kad merah pada minit ke-33.
Bersambung pada babak kedua, City terus mengasak dalam memastikan tiga mata penuh dapat dibawa pulang dengan beberapa percubaan dilakukan ke arah kubu lawan.

Namun, jaringan ketiga hanya tiba pada minit ke-69 menerusi rembatan yang dilakukan oleh Foden untuk menyudahkan hantaran De Bruyne dengan kedudukan 3-0 kekal sehingga tamat perlawanan.
Keputusan tersebut menyaksikan City kini meraih 17 mata selepas mengharungi tujuh perlawanan dengan kelebihan dua mata berbanding pencabar terdekat, Arsenal yang hanya akan beraksi esok. – KOSMO! ONLINE


[KEMASKINI] Jet ski hilang dijumpai, penunggang masih gagal dikesan
17 September 2022, 10:36 pm
KUCHING – Jet ski yang dilaporkan hilang di perairan laut Pulau Talang-talang telah dijumpai di kawasan Tanjung Sipang Santubong, dekat sini sebentar tadi.
Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) Sarawak berkata, pihaknya menerima laporan berhubung penemuan itu pada pukul 8.30 malam.
“Komander Operasi, Timbalan Penguasa Bomba II (TPgB II), Latif Iring telah mendapat maklumat terkini daripada pihak Agensi Penguatkuasaan Maritim Malaysia (APMM) bahawa jet ski milik mangsa yang hilang di perairan laut Pulau Talang-talang telah dijumpai di kawasan Tanjung Sipang Santubong.
“Bagaimanapun, penunggang jet ski yang dikenali Lee Chong Loong belum dijumpai lagi setakat ini,” ujarnya sebentar tadi.
Justeru, katanya, operasi mencari dan menyelamat akan bertukar di kawasan yang dilaporkan dan akan diambil alih oleh Balai Bomba dan Penyelamat (BBP) Petra Jaya bersama dengan Safety Waters and Rescue Team (SWART) bermula esok.
Pada masa sama, jelasnya, Pusat Kawalan Bomba (PKB) akan diwujudkan di Lembaga Kemajuan Ikan Malaysia (LKIM) Santubong bersama dengan agensi APMM dalam usaha mengesan mangsa.

Terdahulu, hasrat seorang lelaki menguji jet ski bersama rakannya bertukar detik cemas apabila rakannya itu dilaporkan hilang di perairan Pulau Talang-Talang, Sematan, kira-kira 100 kilometer (km) dari sini, semalam.
Mangsa, Lee Chong Loong, umur belum dapat dikenal pasti hanya disedari hilang oleh rakannya ketika mereka hendak kembali ke jeti. – KOSMO! ONLINE


Filem Mat Kilau tular lagi, YouTuber ‘koyak’ dikecam
Oleh KOSMO!

17 September 2022, 10:35 pm
PETALING JAYA – Filem epik popular Mat Kilau: Kebangkitan Pahlawan sekali lagi menjadi bahan bualan ramai selepas mula ditayangkan dalam platform penstriman Netflix sejak semalam.
Meskipun meraih pujian selepas ditayangkan di pawagam seluruh negara bermula Jun lalu, Mat Kilau kini mencetuskan reaksi berbeza dalam kalangan penonton.
Rata-ratanya memberi respons negatif dan mengkritik kualiti filem arahan Syamsul Yusof itu.
Antara komen negatif yang diberikan termasuklah mengenai teknik kamera dan jalan cerita.
“Selepas menonton Mat Kilau, saya tidak akan percaya lagi dengan komen positif tentang filem Melayu dalam media sosial,” komen netizen.
“Menonton filem ini hanya 10 minit sahaja. Tak mampu nak teruskan,” kritik seorang lagi pengguna Twitter.

“Sinematografi kucar-kacir, dialog ibarat memberi ceramah,” kata seorang lagi netizen.
Tidak ketinggalan, masih terdapat segelintir yang berpendapat penilaian sebuah filem bergantung kepada selera individu.
Sejak semalam, filem terbitan Studio Kembara itu sohor kini dalam Twitter.
Sementara itu, seorang YouTuber juga pengulas filem popular turut menerima tempias ketidakpuasan hati netizen terhadap ulas positifnya terhadap filem Mat Kilau sebelum ini.
Lebih memanaskan situasi, sikap ‘koyak’ YouTuber terbabit yang tidak boleh menerima kecaman juga menjadi jenaka ramai.
“Dia mengamuk kutuk filem tidak bagus boleh pula tetapi apabila orang lain buat, dimarahi pula,” kata netizen.
“Bukan main cakap ikut selera masing-masing, biarlah mereka nak kutuk sekalipun, hak sebagai penonton,” komen seorang pengguna Twitter.
Sehingga hari ini, tayangan Mat Kilau di tiga buah negara, Malaysia, Brunei dan Singapura berjaya mencatat kutipan sebanyak RM97 juta.
Filem yang mengetengahkan perjuangan pahlawan Melayu, Mat Kilau itu membariskan pelakon hebat seperti Datuk Adi Putra, Beto Kusyairy, Fattah Amin, Johan Asari dan Datuk Rahim Razali. – KOSMO! ONLINE


Penganggur bunuh bapa kerana bosan jaga orang sakit
Oleh KOSMO!

17 September 2022, 10:00 pm
JAKARTA – Seorang lelaki di wilayah Jawa Timur, Indonesia tergamak membunuh bapa sendiri yang lumpuh kerana bosan menjaga orang tua itu dan mahu keluar merantau, lapor laman berita Detik semalam.
Suspek, Fahri Wahyu Erfanto ialah seorang penganggur dan tinggal bersama ayahnya iaitu Wachid selepas mangsa diserang angin ahmar.
Kejadian tersebut dipercayai berlaku semalam di Desa Dadapan, Kabupaten Ngawi.
Menurut kenyataan Ketua Polis Ngawi, Komisioner Hendry Ferdinand Kennedy, suspek pernah meminta wang daripada  mangsa untuk berhijrah ke bandar tetapi tidak diendahkan.
“Suspek mengaku kepada polis dia bosan menjaga ayahnya yang sakit sehingga sanggup membunuh mangsa.
“Berdasarkan keterangan beberapa saksi, suspek memang tiada pekerjaan lain selain menguruskan ayahnya setiap hari,” jelas Hendry. – Agensi


Sajat sedih tidak dapat jumpa anak di Singapura
Oleh KOSMO!

17 September 2022, 9:36 pm
PETALING JAYA – Usahawan kontroversi, Muhammad Sajjat Kamaruddin atau Sajat sedih apabila tidak dapat bertemu dengan anak kembarnya di Singapura.
Menurut perkongsian Sajat di TikTok, dia sepatutnya pergi ke Singapura bagi menghadiri ekspo perkahwinan dan bercadang untuk bertemu dengan anak-anaknya di sana.
Bagaimanapun difahamkan, Sajat tidak berjaya memasuki Singapura kerana berdepan dengan masalah visa.
“Saya tersangkut di lapangan terbang Singapura, nak jumpa anak-anak pun tak dibenarkan. Sedih sangat, permainan pun kena bawa balik tak dibenarkan serah pada anak.
“Saya hormat undang-undang, sebab visa saya masih lagi belum selesai,” katanya dalam hantaran di TikTok.
Terdahulu, Sajat berkongsi keterujaannya di TikTok apabila akan menyertai ekspo tersebut bermula 16 hingga 18 September ini.

Menurut Sajat, dia begitu teruja kerana turut akan bertemu dengan keluarga angkatnya di situ.
Terdahulu, Nur Sajat memilih untuk memulakan kehidupan baru di Australia sejak Oktober tahun lalu kerana berasa tidak selamat tinggal di Malaysia.
Nur Sajat sebelum itu menjadi buruan pihak berkuasa sehingga melarikan diri ke Thailand sebelum ditahan oleh pihak Imigresen pada 8 September 2021 kerana memiliki pasport tidak sah. – KOSMO! ONLINE


Shahrul Saad digugurkan daripada skuad Harimau Malaya
Oleh MUHAMAD ARDIE PUTRA SUHAIMI

17 September 2022, 10:13 pm
PETALING JAYA – Skuad Harimau Malaya terpaksa melepaskan tonggak berpengaruh, Shahrul Saad bagi menghadapi kejohanan Piala Raja di Chiang Mai, Thailand kerana masih belum cergas daripada masalah kesihatan.
Perkara itu disahkan ketua jurulatih skuad negara, Kim Pan-gon yang turut memutuskan untuk tidak memanggil pemain baharu bagi mengisi kekosongan yang ditinggalkan pemain kelab Johor Darul Ta’zim (JDT) itu .
“Shahrul melaporkan diri bersama pemain lain, semalam tetapi pemantauan oleh doktor dan fisioterapi pasukan terhadap keadaan kesihatan sepanjang dua hari ini mendapati beliau tidak sempat untuk cergas sepenuhnya menjelang kedua-dua perlawanan di Chiang Mai itu nanti.
“Kami di barisan kejurulatihan dan pasukan perubatan pasukan yang sentiasa mengutamakan kesihatan dan keselamatan pemain bersetuju untuk melepaskan Shahrul daripada kem latihan pusat kali ini supaya beliau dapat kembali pada tahap kesihatan terbaik selepas ini.
“Dengan ketiadaan Shahrul, baki 23 pemain lain akan meneruskan kem latihan pusat di Wisma FAM, Kelana Jaya sementara seorang lagi pemain iaitu Dion Cools akan terus menyertai pasukan di Chiang Mai pada Isnin ini. Tiada penambahan pemain baharu,” kata pengendali import dari Korea Selatan itu.
Ketiadaan Shahrul menyaksikan benteng utama Harimau Malaya akan menjadi rebutan pemain seperti Sharul Nazeem Zulpakar, Ahmad Khuzaimi Piee dan Dominic Tan untuk digandingkan dengan Cools di posisi pertahanan tengah.

Skuad negara dijadualkan bertemu dengan tuan rumah, Thailand pada 22 September di Stadium 700th Anniversary manakala Trinidad & Tobago akan menentang Tajikistan di venue dan hari yang sama. – KOSMO! ONLINE


Tiga penunggang motosikal cedera langgar kereta berhenti di lorong kecemasan
Oleh ASLIZA MUSA

17 September 2022, 9:31 pm
TANJUNG MALIM – Tindakan sebuah kereta berhenti di lorong kecemasan mengakibatkan kemalangan membabitkan tiga motosikal dalam kejadian di Kilometer 370, Lebuh Raya Utara-Selatan arah utara dekat Sungkai semalam.
Kejadian itu menyebabkan sekumpulan penunggang motosikal berang dan memarahi pemandu kenderaan utiliti sukan (SUV) jenis Mazda CX-5 hingga insiden tersebut tular di media sosial.
Ketua Polis Daerah Muallim, Superintenden Mohd. Hasni Mohd. Nasir berkata, laporan berkaitan kemalangan tersebut diterima semalam di mana SUV itu dalam perjalanan dari arah Kuala Lumpur ke Ipoh.
Katanya, siasatan awal mendapati, pemandu kenderaan berusia 34 tahun itu berhenti di lorong kecemasan kerana isterinya yang hamil mahu termuntah.
“Ketika pemandu SUV itu mahu bergerak semula, sebuah kereta Toyota Alphard secara tiba-tiba memasuki lorong kecemasan. Tindakan itu menyebabkan lelaki berkenaan terkejut lalu brek secara mengejut.
“Pada masa sama, sebuah motosikal jenis Yamaha Y15ZR yang berada di lorong sama sempat membrek, namun dilanggar oleh sebuah motosikal Honda RS150R yang turut melanggar belakang SUV.

“Sebuah motosikal Benelli RFS150 dari arah belakang pula tidak sempat mengelak lalu melanggar motosikal Honda,” katanya dalam kenyataannya di sini hari ini.
Menurut beliau, akibat pelanggaran itu, kesemua penunggang motosikal cedera ringan manakala kenderaan terlibat mengalami kerosakan kecil. – KOSMO! ONLINE


Sukma pentas lahirkan bakat baharu – PM
Oleh MUHAMMAD ZUHAILY BADLISHAH

17 September 2022, 10:19 pm
BANGI – Temasya Sukan Malaysia (Sukma) menjadi arena membuktikan kejaguhan supaya atlet terbaik diangkat membawa cabaran negara ke pentas lebih tinggi.
Demikian harapan Perdana Menteri, Datuk Seri Ismail Sabri Yaakob terhadap barisan atlet muda pada penganjuran edisi ke-20 Sukma 2022 ketika ini.
Ismail Sabri percaya ramai bintang baharu bakal muncul daripada Sukma 2022 yang kemudiannya membawa Jalur Gemilang memburu kegemilangan demi negara di persada antarabangsa.
“Sukan SEA di Kemboja tahun hadapan sebagai aturan langkah pertama mencetus kehebatan di peringkat tertinggi.
“Cerita kehebatan sebegitu mahu kita teruskan kerana menanti tahun depan juga Sukan Asia di Hangzhou sebagai platform persiapan terbaik mengejar impian emas sulung pada Sukan Olimpik Paris 2024.
“Jangan sesekali leka dan cepat berpuas hati. Semangat membara wajar kita teruskan kerana masih banyak halangan dan rintangan perlu diharungi untuk kita teruskan rentetan kegemilangan,” katanya.

Beliau berkata demikian dalam ucapan ketika merasmikan upacara pembukaan temasya Sukma 2022 di Dewan Canselor Tun Abdul Razak (DECTAR), Universiti Kebangsaan Malaysia (UKM) sebentar tadi.
Dalam masa sama, Ismail Sabri turut memberi jaminan kerajaan akan terus meningkatkan kerancakan arena sukan termasuk memberi sokongan padu terhadap Program Podium dengan peruntukan RM240 juta menerusi Rancangan Malaysia Ke-12.
Sementara itu, Menteri Belia dan Sukan, Datuk Seri Ahmad Faizal Azumu berkata, matlamat penganjuran Sukma tidak pernah tersasar dan sentiasa menjadi medan melahirkan ramai atlet muda untuk mewakili negara di pentas antarabangsa.
“Sukan harus dilihat sebagai sektor yang berpotensi besar bagi menyumbang kepada pendapatan negara. Industri sukan adalah sumber ekonomi yang perlu diterokai dengan lebih meluas oleh semua pihak, khususnya para atlet,” jelasnya.
Kuala Lumpur menjadi tuan rumah Sukma 2022 yang akan berlangsung sehingga 24 September ini selepas Johor tidak dapat menganjurkannya pada 2020 disebabkan penularan wabak Covid-19 di seluruh dunia.
Sebanyak 15 kontinjen negeri termasuk Brunei mengambil bahagian dalam 31 jenis sukan yang menawarkan 426 pingat emas secara keseluruhan. – KOSMO! ONLINE


10 maut dalam ‘tsunami’ banjir kilat di Itali
Oleh KOSMO!

17 September 2022, 10:30 pm
MILAN – Sekurang-kurangnya 10 orang dipercayai terkorban  apabila ‘tsunami’ banjir kilat melanda wilayah tengah Itali susulan hujan lebat  sejak malam Khamis lalu, lapor agensi berita United Press International (UPI) kelmarin.
Banjir kilat dilaporkan berlaku di beberapa kawasan termasuk wilayah Marche dekat Laut Adriatik. Pegawai-pegawai berkata,  sekurang-kurangnya 10 orang terkorban dalam bencana itu.
Perkhidmatan  bomba dan penyelamat kecemasan Itali berkata, sebilangan mangsa turut dilaporkan hilang selepas hujan lebat berlaku di beberapa bahagian di negara itu malam Khamis lalu.
“Ia bukan bom air, ia adalah tsunami,” kata Datuk Bandar Barbara, Riccardo Pasqualini dari wilayah Marche.
Agensi kecemasan berkata, pihaknya menyelamatkan sejumlah penduduk lewat Khamis lalu dan awal kelmarin, termasuk sebilangan individu dari atas bumbung bangunan  dan beberapa mangsa yang berlindung di atas pokok.
Anggota-anggota  bomba turut mengerahkan beberapa buah bot penyelamat untuk menyelamatkan penduduk yang terkandas dan di zon banjir seperti Lombardy, Emilia-Romagna dan Abruzzo.

Pegawai perlindungan awam Itali, Stefano Aguzzi memberitahu,  jumlah hujan yang turun ternyata lebih tinggi daripada yang dijangkakan.
Kerosakan banjir paling teruk dilaporkan di bandar pelabuhan Adriatik, Ancona.
“Tiada siapa menjangkakan perkara seperti ini akan berlaku,” kata Aguzzi. – Agensi


Badi 18 tahun skuad bola sepak Sukma Kelantan berakhir
Oleh MOHD. FITRIE MUHAMAD

17 September 2022, 7:28 pm
BANGI – Penantian 18 tahun skuad bola sepak Kelantan untuk layak ke suku akhir Sukan Malaysia (Sukma) berakhir selepas menewaskan Sabah 3-0 pada aksi terakhir Kumpulan C di Stadium Universiti Kebangsaan Malaysia (UKM), sebentar tadi.
Pada perlawanan yang berlangsung atas padang basah menyaksikan pemain tengah, Amirul Izwan Mamad Rusdi muncul wira, menyumbangkan dua gol.
Sebelum perlawanan, kedua-dua pasukan turun dengan misi sama, mengelak tercicir mata dengan Sabah sekadar memerlukan seri untuk mengiringi Terengganu layak ke suku akhir.
Pertahanan Sabah, Mohd Shahmi Idris menjadi pemain paling terkesan apabila menjaringkan gol sendiri ketika Kelantan memperoleh gol kedua.
Pengendali Kelantan, Mohd Faizal Ibrahim aksi dengan Terengganu pada perlawanan pertama beri gambaran sebenar buatnya mengatur perancangan terbaik.
“Di perlawanan pertama, kita sukar untuk dapatkan senarai pemain terbaik kerana kita hanya ada seminggu untuk mengumpulkan pemain. Memanglah untuk dapatkan keserasian akan mengambil sedikit masa.

“Mujur ada peluang kedua dan pemain berjaya memanfaatkan serta menterjemahkan perancangan pasukan.
“Dalam perlawanan ini, kita dapat menyenaraikan barisan terkuat dan paling penting pemain mampu menyempurnakan perancangan diatur,” katanya.
Di suku akhir Isnin ini, Kelantan dijadualkan bertemu Pulau Pinang. – KOSMO! ONLINE


Juruwang terkejut pendapatan penyanyi jalanan lebih banyak
Oleh KOSMO!

17 September 2022, 8:00 pm
JAKARTA – Sebuah klip video tular di media sosial Indonesia memaparkan juruwang sebuah pasar mini terkejut apabila mengetahui pendapatan seorang penyanyi jalanan mencecah ratusan ribu rupiah setiap hari, lapor laman berita Suara.com.
Video itu dimuat naik dalam akaun TikTok @chocomelt18.
Seorang penyanyi jalanan berada di sebuah pasar mini dilihat memberi sedikit makanan ringan kepada juruwang itu.
Berdasarkan kapsyen dalam video tersebut, lelaki itu memperoleh pendapatan sehingga 300,000 rupiah (RM90) pada setiap hari.
Menurut juruwang wanita itu, lelaki tersebut akan menukar duit syiling di kedainya pada setiap hari.
Wanita itu memaklumkan bahawa pendapatan lelaki itu lebih dua kali ganda jika dibandingkan dengan gaji pekerja tetap.

Video tersebut mendapat perhatian netizen di ruangan komen.
“Dia berterima kasih kerana membantunya menukar duit syiling,” kata seorang netizen.
“Okay esok saya menjadi penyanyi jalanan,” komen netizen lain. – AGENSI


Kanak-kanak lelaki maut dada terkena serpihan kaca
Oleh MOHD YUNUS YAKKUB

17 September 2022, 8:25 pm
KUALA LANGAT – Seorang kanak-kanak lelaki berusia tujuh tahun maut terkena serpihan kaca pada dadanya di rumahnya di Kampung Bukit Changgang, Banting di sini semalam.
Dalam kejadian kira-kira pukul 4 petang itu, mangsa disahkan meninggal dunia ketika menerima rawatan kecemasan di Hospital Banting.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, berdasarkan siasatan awal sebelum kejadian mangsa sedang bermain seorang diri dengan ibu bapa mangsa turut berada di rumah tersebut.
Katanya, ibu bapa mangsa menyatakan mangsa melompat di atas sofa rumahnya dan jatuh di atas meja kaca di hadapan sofa.
“Ini mengakibatkan dada mangsa terkena serpihan kaca dan telah dikejarkan ke klinik berhampiran sebelum dibawa ke Hospital Banting.
“Mangsa bagaimanapun telah disahkan meninggal dunia ketika menerima rawatan kecemasan di hospital tersebut,” katanya dalam kenyataan sebentar tadi.

Jelas beliau, bedah siasat akan dilakukan bagi mengetahui punca kematian.
“Kes disiasat mengikut Seksyen 31(1)(a) Akta Kanak-Kanak 2001,” katanya. -KOSMO! ONLINE


Lelaki buat kecoh, cuba sentuh keranda Ratu Elizabeth II semasa penghormatan terakhir
Oleh KOSMO!

17 September 2022, 8:30 pm
LONDON – Polis Metropolitan London menahan seorang lelaki yang cuba menarik kain alas di atas keranda Ratu Elizabeth II semasa memberi penghormatan terakhir di Dewan Westminster, lapor portal berita MailOnline semalam.
Anggota polis merebahkan lelaki itu ke lantai semasa kejadian  kira-kira pukul 10 malam (waktu tempatan),  beberapa jam selepas Raja Charles III dan tiga adindanya, Puteri Anne, Putera Edward dan Putera Andrew melakukan proses bertafakur kali terakhir di sisi keranda mendiang.
Suspek dipercayai menolak orang awam  yang beratur untuk masuk ke dalam dewan dan bergegas ke keranda dan cuba mengangkat alas diraja.
Dia dipercayai sempat meletakkan tangannya di atas keranda Ratu.
Polis Metropolitan malam tadi mengesahkan seorang lelaki telah ditahan kerana disyaki melakukan kesalahan cuba mengganggu  ketenteraman awam.
“Pada pukul 10 malam hari Jumaat, 16 September anggota unit Komando Perlindungan Parlimen dan Diplomatik Met menahan seorang lelaki di Dewan Westminster berikutan gangguan awam.

“Dia ditahan atas kesalahan di bawah Akta Ketenteraman Awam,” kata seorang jurucakap polis. – Agensi


PRU-15: Jentera BN tetap bersedia walau banjir, ribut
Oleh HARRITH HISHAM

17 September 2022, 7:35 pm
KUALA LUMPUR – Pengerusi Barisan Nasional (BN), Datuk Seri Ahmad Zahid Hamidi menegaskan bahawa Pilihan Raya Umum ke-15 (PRU-15) perlu diadakan segera dalam apa situasi sekalipun.
Beliau yang juga Presiden UMNO itu berkata, perkara itu harus disegerakan demi kestabilan politik dan ekonomi negara.
“Isyaratnya adalah jelas dan nyata. Kita tengah tunggu tarikh PRU, namun kita tahu ada kekangan akhir tahun ini iaitu banjir dan hujan lebat.
“Tetapi kalau Perdana Menteri, Datuk Seri Ismail Sabri Yaakob bubar (Parlimen) masa banjir, (kita) sanggup redah untuk bertanding.
“Seluruh jentera kena turun walaupun masa banjir dan ribut taufan,” katanya pada Majlis Pelancaran Jentera Pemuda BN di Stadium Titiwangsa di sini hari ini.
Ahmad Zahid berkata, beberapa pendekatan bukan hanya kepada penyokong-penyokong tegar parti itu juga perlu dilaksanakan merentasi demokrasi pelbagai bangsa.

“Saya yakin dengan semangat yang ada pada pemuda khususnya jentera Pemuda BN, jentera BN wanita dan juga BN puteri akan rampas semula dengan dominan.
“Jangan lupa kali ini pendekatan kita adalah pemuda wanita dan puteri serta di cawangan-cawangan harus bekerjasama sebagai satu pasukan solidariti BN,” ujarnya. – KOSMO! ONLINE


Rumah jagaan warga emas minta maaf upah penari bogel hiburkan penghuni
Oleh KOSMO!

17 September 2022, 9:00 pm
TAIPEI – Sebuah rumah jagaan warga  tua di Taiwan mengeluarkan kenyataan maaf secara rasmi berhubung  insiden menjemput penari bogel untuk membuat persembahan kepada pesakit warga emas, lapor stesen penyiaran NDTV semalam.
Sebuah klip video yang merakam kejadian tersebut tular di media sosial dengan netizen mengecam tindakan rumah jagaan Taoyuan Veteran Homes sebagai tidak bermoral.
Beberapa penari bogel wanita dipercayai diupah untuk melayan 12 pesakit berkerusi roda selepas perayaan menuai ketika pertengahan musim luruh telah dibatalkan selama dua tahun berturut-turut kerana wabak Covid-19.
“Niat acara itu adalah untuk menghiburkan penghuni rumah jagaan dan menggembirakan mereka.
“Kami amat kesal kerana menimbulkan kontroversi dan perasaan kurang elok dalam kalangan penonton yang melihat rakaman video tersebut,” demikian menurut kenyataan itu. – Agensi


Komen benci meningkat di media sosial apabila suhu panas
Oleh KOSMO!

17 September 2022, 9:30 pm
WASHINGTON – Satu kajian terbaharu mendedahkan bahawa suhu persekitaran luar bangunan mempengaruhi jumlah ucapan kebencian yang seterusnya memberi kesan kepada kesihatan mental pengguna, lapor agensi berita United Press International (UPI) semalam.
Kajian itu dikongsi dalam saluran berita perubatan dan kesihatan, Medical Xpress sebelum diterbitkan dalam jurnal The Lancet Planetary Health bulan ini.
Orang ramai didapati memuat naik lebih banyak ciapan di Twitter yang penuh dengan ucapan kebencian apabila suhu meningkat atau menurun di bawah paras selesa.
Penyelidik menggunakan teknologi kecerdasan buatan (AI) untuk mengenal pasti kira-kira 75 juta frasa bahasa Inggeris berunsur kebencian daripada lebih 4 bilion data ciapan yang dimuat naik di Amerika Syarikat (AS) antara 2014 hingga 2020.
Penyelidik mendapati bilangan ciapan berunsur kebencian berubah apabila suhu persekitaran berubah.
Secara keseluruhannya, kajian itu mendapati bahawa ciapan dipenuhi kebencian meningkat apabila suhu lebih tinggi atau lebih rendah di luar zon selesa tertentu, tetapi melonjak dalam cuaca yang lebih panas.

“Kami mendapati apabila suhu luar bangunan antara 12 hingga 21 darjah Celsius, ucapan kebencian meningkat sehingga 12 peratus untuk suhu sejuk dan 22 peratus untuk suhu panas di seluruh AS,” kata saintis di Institut Potsdam dan pengarang kajian, Annika Stchemesser.
Penyelidik mendapati jumlah ucapan kebencian terendah berlaku apabila suhu mencecah 15 hingga 18.3 darjah Celsius.
“Orang ramai cenderung untuk menunjukkan tingkah laku dalam talian lebih agresif apabila suhu sama ada terlalu sejuk atau terlalu panas di luar, ” kata Stechemesser.
Ketua kajian itu, Leonie Wenz menjelaskan bahawa ucapan kebencian secara online sebagai satu lagi cara perubahan iklim boleh menjejaskan ‘kesepaduan masyarakat secara keseluruhan’ dan kesihatan mental rakyat. – AGENSI


Suami ejen kosmetik, dua lagi suspek disambung reman tiga hari
Oleh MUHAMMAD AYMAN GHAFFA

17 September 2022, 9:24 pm
KOTA BHARU – Tempoh reman tiga suspek termasuk seorang wanita dan suami kepada ejen jualan kosmetik yang dilarikan dari rumahnya di Kampung Semat Jal, Tumpat pada Selasa lalu disambung tiga hari.
Pemangku Ketua Polis Kelantan, Datuk Muhamad Zaki Harun berkata, Mahkamah Majistret Tumpat dekat sini meluluskan permohonan untuk menyambung reman ketiga-tiga suspek itu bermula hari ini hingga Selasa depan.
“Sebelum ini, kesemua suspek telah ditahan reman selama empat hari bermula Rabu lalu. Kita telah mendapat kelulusan dari Mahkamah Majistret Tumpat untuk menyambung reman mereka selama tiga hari.
“Perintah tahanan reman terhadap mereka dilakukan bagi membolehkan polis menjalankan siasatan mengikut Seksyen 3(1) Akta Culik 1961,” katanya dalam satu kenyataan di sini hari ini.
Menurut Muhamad Zaki, polis meminta kerjasama orang ramai supaya tidak membuat sebarang spekulasi yang boleh mengganggu siasatan pihak polis berhubung kes tersebut.
Tambahnya, orang ramai yang mempunyai maklumat berkaitan kes itu boleh menghubungi Ketua Bahagian Siasatan Jenayah Daerah Tumpat, Asisten Superitendan Md. Sani Md. Saleh di talian 012-921 6944 atau Pegawai Penyiasat, Asisten Superitendan Mohd. Yudi Mohd. Yusuf di talian 012-968 9698.

Kosmo! sebelum ini melaporkan, seorang ejen jualan kosmetik yang dikenali sebagai Azi,36, dipercayai dilarikan sekumpulan lelaki bersenjata di rumahnya di Kampung Semat Jal, Tumpat pada Selasa lalu.
Muhamad Zaki berkata, perselisihan faham antara suami mangsa dengan ahli sindiket dadah yang turut disertainya dipercayai menjadi punca wanita itu diculik.
Katanya, sehubungan itu, polis telah menahan tiga suspek termasuk suami mangsa yang berusia 36 tahun dan seorang wanita semasa mereka hadir ke Ibu Pejabat Polis Daerah Tumpat dekat sini pada Rabu lalu. – KOSMO! ONLINE


Rezeki tukang jahit di bulan kemerdekaan
Oleh KOSMO!

17 September 2022, 7:21 pm
PETALING JAYA – Bulan sambutan Hari Kebangsaan dan Hari Malaysia membawa tuah kepada seorang tukang jahit apabila menerima banyak tempahan pakaian berkonsepkan Jalur Gemilang.
Menerusi perkongsian di Facebook tukang jahit tersebut, Mahani Udit, tempahan baju berkonsepkan Jalur Gemilang yang diterima olehnya amat menggalakkan walaupun bulan kemerdekaan sudah berlalu.
Menurut perkongsiannya juga, sepasang baju tersebut boleh mencecah RM500 ke RM900 sepasang.
“Bertarung untuk baju tempahan khas pula. Orang lain dah sambut Merdeka, tapi umi masih belum habis-habis lagi. Alhamdulillah rezeki umi dan anak-anak,” katanya.
Selain menjahit pakaian konsep Jalur Gemilang yang ditempah pelanggan, Mahani turut menjahit pakaian tersebut untuk disewakan.
Menurutnya, sepasang pakaian itu boleh mencecah RM900 berikutan penggunaan kain, bahan yang banyak serta perlu menyiapkan reka bentuk pakaian sebelum dijahit.

“Jangan terkejut pula dengar harganya, saya tak memaksa sesiapa beli. Ini harga saya tetapkan untuk saya dan semuanya.
“Kalau rasa nak beli, silakan. Harga barang-barang sekarang semua ‘keras’. Jadi, kena faham jugalah,” katanya. – KOSMO! ONLINE


Doktor tertinggal kain kasa dalam badan pesakit selama 20 tahun
Oleh KOSMO!

17 September 2022, 7:30 pm
WASHINGTON – Doktor berjaya mengeluarkan gumpalan kain kasa daripada badan seorang wanita selepas ia ditinggalkan secara tidak sengaja semasa pesakit itu menjalani pembedahan usus, lapor akhbar New York Post semalam.
Kajian kes mengenai prosedur pembedahan wanita itu diterbitkan pada Julai lalu dalam Jurnal perubatan Cureus.
“Pesakit kekal tanpa gejala selama 20 tahun walaupun terdapat kehadiran benda asing yang agak besar di dalam rongga perutnya,” tulis penulis kajian kes itu.
Kejadian itu berlaku apabila pesakit berusia 65 tahun yang menghidap sejenis kanser dipanggil adenokarsinoma mukosa genetik, menjalani beberapa pembedahan pada tahun 1999.
Pesakit yang identitinya tidak didedahkan itu menjalani gastrectomy (pembedahan membuang sebahagian perut) dan epiploectomy (pembedahan buang lapisan tisu pada organ) sebelum menjalani kemoterapi.
Sebelum diisytiharkan bebas kanser, pakar bedah secara tidak sengaja meninggalkan sesuatu semasa pembedahan.

Pesakit berkenaan tidak menyedari perkara itu sehingga 20 tahun kemudian apabila mengalami sakit perut yang teruk selama dua hari, demam, berpeluh pada waktu malam dan bengkak pada pehanya.
Pesakit itu turut mengalami anoreksia (gangguan makan) yang tidak dapat dijelaskan menyebabkan dia hilang berat badan sebanyak 7.7 kilogram (kg), lebih 10 peratus jisim badannya.
Setelah menjalani ujian ultrasound di hospital, doktor menemui gumpalan kain kasa di dalam perutnya. Mereka percaya ia ditinggalkan di dalam usus semasa pembedahan lebih dua dekad lalu.
Pakar-pakar bedah berjaya mengeluarkan kain itu tanpa sebarang halangan. – AGENSI


Maharaja Jepun diminta naik bas hadir pengebumian Ratu Elizabeth II
Oleh KOSMO!

17 September 2022, 7:00 pm
LONDON – Pejabat Perdana Menteri Britain mengakui terdapat beberapa aturan pengangkutan berbeza buat pemimpin dunia yang bakal hadir pada  Istiadat Pengebumian Negara Ratu Elizabeth II 19 September ini, lapor portal berita MailOnline kelmarin.
Terdapat dakwaan daripada  sumber rapat kerajaan yang mengatakan bahawa Maharaja Jepun, Naruhito dan Maharani Masuko antara ketua negara yang terpaksa menaiki bas menuju ke lokasi pengebumian.
Baginda berdua dijangka disertai ketua kerajaan lain seperti Presiden Amerika Syarikat (AS) Joe Biden, Emmanuel Macron dari Perancis, Perdana Menteri Kanada, Justin Trudeau dan Jair Bolsonaro yang merupakan Presiden Brazil.
Laman web itu melaporkan bahawa Raja Philippe dan Ratu Mathilde (Belgium), Raja Felipe dan Ratu Letizia (Sepanyol), Raja Carl XVI Gustaf dan Ratu Silvia (Sweden)  serta Raja Belanda Willem-Alexander dan Ratu Maxima juga akan menaiki bas ulang-alik semasa majlis tersebut.
Menurutnya, beberapa kedutaan telah melakukan usaha, namun gagal untuk meminta pengecualian daripada Pejabat Luar Negara.
Jurucakap Perdana Menteri Britain, Liz Truss memberi jawapan selamat apabila ditanya mengenai perkara tersebut.

“Sesetengah pengaturan akan berbeza bergantung pada keperluan pemimpin yang berbeza, jadi saya tidak akan membuat spekulasi.
“Susunan akan berbeza-beza bergantung pada keperluan dan perbincangan dengan pemimpin dan pasukan mereka,” kata jurucakap itu.
Perjalanan Naruhito ke London ditetapkan sebagai lawatan ke luar negara pertama baginda sejak menaiki takhta pada Mei 2019.
Secara tradisi, Maharaja Jepun tidak akan menghadiri mana-mana majlis pengebumian, sama ada di dalam atau luar negara, kerana agama Shinto menganggap kematian adalah perkara yang tidak suci.
Namun,  pegawai Jepun telah menekankan hubungan rapat antara keluarga diraja Britain dan Jepun sejak Naruhito melanjutkan pengajian di Universiti Oxford pada tahun 1980-an dan kerap hadir ke majlis rasmi monarki tersebut. – Agensi


Sukma 2022: Johor fokus hadapi Wilayah Persekutuan buru ‘ibu’ emas
Oleh MUHAMAD ARDIE PUTRA SUHAIMI

17 September 2022, 6:00 pm
SKUAD bola sepak Johor memberi tumpuan penuh untuk mengharungi aksi suku akhir temasya Sukan Malaysia (SUKMA) 2022 menentang Wilayah Persekutuan esok dalam usaha memburu ‘ibu pingat emas’ kali ini.
Skuad Sukma Johor yang diwakili kelab Johor Darul Ta’zim III (JDT III) mara ke kelompok lapan pasukan terbaik selepas muncul  pendahulu carta Kumpulan B dengan tujuh mata selepas mengharungi tiga perlawanan.
Pengendali skuad Johor, Javier Jorda Ribera mengakui semua pemain sudah bersedia untuk memberikan seratus peratus bagu memastikan hasrat untuk melangkah jauh pada temasya kali ini berjaya direalisasikan.
“Saya gembira apabila kami dapat mara ke peringkat suku akhir selepas pemain dilihat agak bergelut untuk merekodkan kemenangan ke atas Sarawak.
“Ada beberapa pertukaran yang telah saya lakukan pada aksi terakhir kumpulan kerana kecederaan dan mungkin situasi sama akan berlaku pada aksi suku akhir nanti.
“Secara jujur, saya lihat Wilayah Persekutuan adalah pasukan yang bagus tetapi saya enggan terlalu menilai pasukan lawan sebaliknya fokus membantu pasukan mara ke peringkat separuh akhir pula,” kata Javier.

Pada aksi terakhir di Stadium Uniten, Kajang semalam, skuad muda Harimau Selatan tidak mempunyai masalah untuk mencatat kemenangan 2-0 ke atas Sarawak hasil jaringan Muhammad Naqiu Aiman Abdul Hadi  dan Daryl Sham.
Sebagai rekod, Johor masih belum berjaya meraih ibu segala pingat emas itu sejak temasya Sukma diperkenalkan pada 1986.
Javier sebelum ini telah membantu skuad JDT III menjuarai Piala Presiden tahun ini dengan menewaskan dengan menewaskan Sri Pahang di perlawanan akhir. – KOSMO! ONLINE


Perak lancar aplikasi cari kerja Talent Perak
Oleh ASLIZA MUSA

17 September 2022, 5:31 pm
IPOH – Kerajaan negeri melalui Pusat Aspirasi Anak Perak (Pasak) melancarkan aplikasi Talent Perak sebagai platform untuk orang ramai mencari peluang pekerjaan di negeri ini.
Menteri Besar Perak, Datuk Seri Saarani Mohamad berkata, aplikasi tersebut kini boleh dimuat turun pengguna di telefon pintar melalui Google Play Store.
Katanya, carian jawatan kosong dibuat mengikut kategori demografik, industri, pengajian dan peringkat jawatan yang berdekatan dengan lokasi pengguna.
“Talent Perak kini dalam peringkat versi Beta dan Pasak akan mendapatkan input dan maklum balas daripada pengguna untuk memastikan aplikasi tersebut dapat diakses dengan lancar,” katanya.
Beliau berkata demikian pada sidang media selepas merasmikan Karnival Mesra Anak Muda (KAMU) @ Karnival Lokein-O-Rama dan Majlis Pelancaran Aplikasi Talent Perak di Stadium Indera Mulia di sini hari ini.
Menurut Saarani, pembinaan aplikasi itu antara usaha berterusan kerajaan negeri dalam menyediakan peluang pekerjaan sekali gus mempersiapkan tenaga kerja mahir yang diperlukan industri.

Malah katanya, ia juga bagi memastikan kebolehpasaran graduan di negeri ini sentiasa dipertingkatkan.
“Ini juga selari dengan komitmen kerajaan negeri yang giat membuka kawasan-kawasan industri baharu di Perak selain peningkatan permintaan daripada syarikat-syarikat multinasional untuk membuka atau meluaskan operasi mereka di negeri ini,” katanya.
Pada majlis sama, turut diadakan majlis pertukaran dokumen memorandum persefahaman (MoU) antara Pasak, Institut Darul Ridzuan (IDR) dan dan Pertubuhan Keselamatan Sosial (Perkeso) bagi melaksanakan program-program pembangunan belia di Perak. – KOSMO! ONLINE


Dua suspek kes gaduh kedai makan ditahan
Oleh ASLIZA MUSA

17 September 2022, 7:14 pm
IPOH – Dua lelaki yang dikehendaki berkaitan siasatan kes pergaduhan di sebuah kedai makan di Bandar Baru Menglembu semalam berjaya ditangkap hari ini.
Ketua Polis Daerah Ipoh, Asisten Komisioner Yahaya Hassan berkata, suspek masing-masing berusia 26 dan 38 tahun itu diberkas di Menglembu dan Jalan Bidor, Buntong.
“Setakat ini, dua suspek telah berjaya ditangkap sekitar pukul 2.30 hingga 3 petang tadi dan usaha sedang dijalankan bagi mengesan seorang lagi rakan mereka.
“Kita akan membuat permohonan reman ke atas kedua-dua suspek esok bagi membantu siasatan. Siasatan kes dijalankan mengikut Seksyen 324 Kanun Keseksaan,” katanya di sini hari ini.
Terdahulu, video berdurasi 10 saat dan beberapa gambar insiden pergaduhan tular dalam media sosial memaparkan empat individu bergaduh menggunakan kerusi plastik dan senjata dipercayai kayu.
Yahaya berkata, kejadian itu berlaku pada pukul 6.22 petang semalam, berhampiran sebuah kedai makan di Bandar Baru Menglembu.

Katanya, dalam kejadian itu, seorang lelaki warga Myanmar berusia 44 tahun cedera di kepala dan tangan.
“Berdasarkan siasatan awal, kejadian bermula apabila mangsa dipercayai mengganggu tiga suspek yang sedang makan di kedai berkenaan. Tindakan mangsa telah menimbulkan kemarahan kesemua suspek hingga menyebabkan berlaku pergaduhan antara mereka,” katanya. – KOSMO! ONLINE


Tarikh PRU-15 bakal diumum tidak lama lagi
Oleh HARRITH HISHAM

17 September 2022, 5:43 pm
KUALA LUMPUR – Tarikh Pilihan Raya Umum ke-15 (PRU-15) bakal diumumkan dalam masa terdekat.
Perdana Menteri, Datuk Seri Ismail Sabri Yaakob berkata, ketetapan itu akan dibuat selepas mengadakan perbincangan bersama ‘top 5’ (lima pemimpin tertinggi) UMNO.
“Bila tarikhnya, saya dan Presiden UMNO, Datuk Seri Ahmad Zhid Hamidi akan umumkan. Sikit lagi, tak lama (dah), percayalah.
“Saya mendengar dengan jelas. ‘Top 5’ pun semua ada di sini. Jadi, dalam waktu terdekat kita akan berjumpa untuk berbincang perkara ini,” katanya.
Beliau berkata demikian ketika berucap pada Majlis Pelancaran Jentera Pemuda Barisan Nasional (BN) di Stadium Titiwangsa, di sini hari ini.
Naib Presiden UMNO itu berkata, perkara penting yang perlu dicapai adalah kemenangan pada PRU-15 apabila Parlimen dibubarkan.

“Jika PRU diadakan dan kita tidak mampu untuk menang kerusi bagi membentuk kerajaan, maka kita kembali (akan kalah) sepertimana PRU-14 sebelum ini,” ujarnya. – KOSMO! ONLINE


Kuartet 4x100m Terengganu pertahan emas
Oleh MUHAMMAD ZUHAILY BADLISHAH

17 September 2022, 6:11 pm
KUALA LUMPUR – Kuartet Terengganu muncul juara 4×100 meter (m) lelaki pada Sukan Malaysia (Sukma) 2022 sekali gus mengekalkan pingat emas dimenangi sewaktu edisi 2018 di Ipoh, Perak.
Kuartet yang dibarisi Abdul Wafiy Roslan, Muhammad Hasrul Najmi Badrul, Ruslem Zikry Putra Rosli dan Muhammad Zulfiqar Ismail meraih emas dengan catatan 40.59 saat (s) di Stadium Nasional, Bukit Jalil sebentar tadi.
“Saya sangat bersyukur kerana percaya kepada kami. Ini adalah kuartet 4x100m yang memenangi pingat emas di Perak dan kini sekali lagi kami berjaya meraih kejayaan sama.
“Persatuan Olahraga Terengganu memang ada mencabar kami supaya pertahankan emas dan Alhamdulillah kami dapat melakukannya pada edisi kali ini,” katanya selepas tamat aksi final sebentar tadi.
WAFIY (depan) melintasi garisan penamat untuk memastikan kemenangan Terengganu dalam acara 4x100m lelaki pada Sukma 2022 di Stadium Nasional sebentar tadi. – FARIZ RUSADIO
Kuartet 4x100m Perak turut mencuri tumpuan apabila raja pecut Sukma 2022, Muhammad Azeem Mohd. Fahmi membuat kebangkitan dramatik daripada ketinggalan jauh untuk menamatkan aksi final sebagai pemenang pingat perak.
Kepantasan yang dimiliki pemegang rekod 100m kebangsaan itu sememangnya tidak boleh dinafikan apabila berjaya memintas pelari terakhir Selangor pada garisan penamat dengan catatan masa 40.95s.

Selangor pula terpaksa berpuas hati meraih pingat gangsa apabila ketinggalan 0.02s sahaja di belakang Perak menerusi catatan 40.97s.
KUARTET Sabah mencuri tumpuan apabila menjuarai 4x100m wanita pada Sukma 2022 di Stadium Nasional sebentar tadi. – FARIZ RUSADIO
Sementara itu, pingat emas 4x100m wanita menjadi milik kuartet Sabah yang dibarisi Lim Yi Fei, Chelsea Cassiopeura Evali Bopulas, Nur Aishah Rofina Aling dan Patronella Lisong.
Sabah meraih emas dengan catatan masa 46.84s diikuti kuartet Terengganu di tempat kedua (47.42s), manakala Pahang yang diperkuatkan oleh ratu pecut Sukma 2022, Nor Sarah Adi meraih gangsa (47.89s).
“Kami cuba berikan yang terbaik tanpa memikirkan kelebihan pesaing lain. Akhirnya berjaya memenangi emas,” jelas Chelsea. – KOSMO! ONLINE


Lelaki 5 tahun hilang subang hidung rupanya ada dalam paru-paru
Oleh KOSMO!

17 September 2022, 6:30 pm
WASHINGTON – Seorang lelaki di Ohio, Amerika Syarikat (AS) yang hilang subang hidungnya pada waktu malam berasa ngeri apabila mendapati barang kemas itu berada di dalam paru-parunya selama lima tahun, lapor akhbar New York Post semalam.
Joey Lykins, 35, menceritakan pengalaman pahitnya itu kepada agensi berita Kennedy News.
“Doktor berkata saya memenangi ‘anugerah kes terbaik malam itu’. Saya tidak pernah mendengar perkara seperti itu berlaku sebelum ini,” katanya.
Kejadian itu bermula lima tahun lalu selepas penduduk bandar Cincinnati yang mempunyai 12 tindikan itu hilang subang hidungnya selepas bangun tidur.
“Saya tersedar dan tindikan saya hilang selain tidak menemuinya di mana-mana. Saya telah memakainya selama tiga atau empat tahun.
Selepas gagal mencari cincin itu, Lykins akhirnya berputus asa dan menggantikan perhiasan lain pada hidungnya.

Dia akhirnya terlupa mengenai kejadian itu sehinggalah beberapa minggu lalu apabila mengalami batuk yang kuat setiap kali tersedar daripada tidur pada pukul 2.30 pagi (waktu tempatan).
Lykins pada mulanya menyangka dia menghidap radang paru-paru atau penyakit pernafasan lain.
Keputusan ujian X-ray mendedahkan bahawa cincin itu tersepit di lobus bahagian atas paru-paru kirinya.
Lykins percaya bahawa cincin itu terjatuh daripada hidungnya ketika dia tidur dan ia beralih ke saluran leher dan berakhir dalam paru-parunya.
Dia dirujuk kepada pakar tiga hari kemudian untuk pembedahan. Doktor menjalankan bronkoskopi dengan menyalurkan tiub nipis ke dalam paru-parunya untuk mengeluarkan subang  itu. – AGENSI


Saya bukan ah long, saya tak boleh tolong – Adam Corrie
Oleh MOHAMMAD SHAHEMY AZMI

17 September 2022, 5:30 pm
PETALING JAYA – Pelakon Adam Corrie memberitahu hampir setiap hari dia akan menerima mesej daripada netizen untuk meminta pertolongan daripada segi kewangan akibat terjerat dengan sindiket ‘ah long’ atau dikejar pihak bank kerana tidak membayar hutang.
Bagaimanapun, pelakon berusia 53 tahun itu tidak dapat membantu kerana dia hanya bergelar seorang artis biasa selain berada di luar kemampuannya.
“Setiap hari saya terima mesej meminta tolong daripada segi kewangan. Kena kejar dengan ah long, kena kejar dengan bank sebab tak bayar hutang.
“Saya bukan ah long. Saya juga tak boleh tolong kalau sahabat ada masalah dengan ah long. Saya artis biasa sahaja.
“Saya tak boleh nak payung (membantu) kerana di luar kemampuan saya,” katanya menerusi satu hantaran yang dimuat naik dalam Instagram.
Biarpun tidak dapat membantu daripada segi kewangan, pelakon filem KL Gangster itu tidak hanya akan lepas tangan begitu sahaja, sebaiknya dia akan menolong dengan memberikan nombor telefon atau laman web pihak berwajib untuk rujukan individu berkenaan.

“Saya hanya akan berikan nombor telefon atau laman web pihak berwajib untuk tuan puan hubungi meminta bantuan,” katanya.
Menerusi hantaran itu juga, Adam turut menitipkan doa kepada mereka yang berada dalam kesempitan supaya selalu dilindungi Allah SWT daripada segala keburukan dan bahaya selain menasihati orang ramai supaya hidup secara sederhana.
“Insya-Allah. Asal punya rasa cukup, hidup ini pasti indah. Senyum selalu, bersangka baik, Insya-Allah hati akan tenang,” ujarnya. – KOSMO! ONLINE


David Beckham sanggup beratur 13 jam, tolak laluan ekspres beri penghormatan pada Ratu Elizabeth II
Oleh KOSMO!

17 September 2022, 6:00 pm
LONDON – Bekas kapten bola sepak England, David Beckham memilih untuk beratur selama 13 jam seperti rakyat biasa bagi memberi penghormatan terakhir kepada Ratu Elizabeth II, lapor portal berita MailOnline semalam.
Meskipun Beckham menerima tawaran daripada  anggota Dewan Rakyat bagi laluan ekspres untuk masuk ke Dewan Westminster, beliau menolaknya  dan sanggup menunggu giliran seperti orang lain.
Beckham yang hadir lengkap dengan suit rasmi memaklumkan bahawa dia mula beratur pada pukul 2 pagi (waktu tempatan) semalam.
“Saya ingat datang pada awal pagi suasana akan lebih sunyi, namun jangkaan saya salah.
“Namun,  saya berbangga kerana turut serta dalam perbarisan untuk mengucapkan selamat tinggal kepada baginda,” kata Beckham.
Tambah Beckham, beliau menolak tawaran laluan ekspres kerana datuknya, yang merupakan penyokong tegar monarki Britain akan kecewa jika beliau mengambil kesempatan atas populariti kerjayanya. – Agensi


Premis hiburan haram diserbu di Pulau Perhentian
Oleh MOHD AZLI ADLAN

17 September 2022, 7:09 pm
BESUT – Bagaikan tidak serik, sebuah premis hiburan tidak berlesen diserbu lagi polis di Pulau Perhentian Kecil di sini semalam.
Dalam serbuan pada pukul 12.30 tengah malam itu, penjaga premis berkenaan yang merupakan lelaki berusia 27 tahun turut ditahan.
Ketua Polis Daerah Besut, Superintendan Abdul Rozak Muhammad berkata, sewaktu serbuan dilakukan, muzik didapati telah dimainkan dengan kuat di premis terbabit.
“Sewaktu serbuan, dianggarkan seramai 20 pelancong warga asing sedang bersantai di premis berkenaan.
“Pekerja premis itu kemudiannya ditahan setelah gagal mengemukakan lesen perniagaan dan pusat hiburan,” katanya ketika dihubungi di sini hari ini.
Abdul Rozak berkata, siasatan awal mendapati premis sama pernah diserbu beberapa kali atas kesalahan sama sebelum ini tetapi berselindung dengan menggunakan nama lain.

Tambah beliau, semakan juga mendapati operasi premis tersebut yang tidak pernah diberi lesen hiburan itu pernah menghentikan operasi seketika apabila diserbu sebelum ini.
“Sebuah telefon bimbit jenama Comi dan dua pembesar suara telah dirampas bagi membantu siasatan.
“Kes disiasat mengikut Seksyen 6(1) Enakmen Hiburan Dan Tempat-Tempat Hiburan 2002,” katanya. – KOSMO! ONLINE


[VIDEO] Ibu direman 7 hari ‘hempuk’ anak dengan meja
Oleh ROSALWANI CHE SOH

17 September 2022, 4:31 pm
KOTA BHARU – Seorang wanita direman selama tujuh hari bermula hari ini bagi membantu siasatan kes dera berhubung video tular memaparkan tindakannya membaling meja kayu kepada anak lelakinya yang berusia lapan tahun di sebuah rumah di sini, enam bulan lalu.
Suspek yang berusia 36 tahun itu ditahan di sebuah rumah di Kok Lanas di sini kira-kira pukul 3.30 petang semalam selepas bekas suaminya atau bapa mangsa membuat laporan polis pada 10 Mac lalu.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan mendapati, bekas suami suspek mengetahui kejadian itu selepas menerima panggilan telefon daripada teman lelaki kepada wanita itu yang memaklumkan mengenai insiden membaling meja itu yang berlaku pada 9 Mac.
Menurutnya, suspek didapati tinggal bersama anak lelakinya yang bersekolah di sini selepas bercerai dengan suaminya dua tahun lalu.
“Suspek bersama bekas suaminya berkahwin di Thailand pada 2012 dan mempunyai dua orang anak. Selepas bercerai, wanita itu menjaga anak lelakinya manakala bekas suaminya tinggal bersama seorang lagi anak perempuan di Tampin, Negeri Sembilan.
“Pada awalnya, bekas suami wanita itu cuba menyelesaikan masalah tersebut dengan suspek berhubung hak penjagaan mangsa,” katanya dalam satu kenyataan di sini hari ini.

Menurut Mohd. Rosdi, mangsa telah dibawa ke Hospital Raja Perempuan Zainab II di sini dan menerima rawatan sebagai pesakit luar.
Katanya, kanak-kanak itu juga akan diserahkan kepada pihak Jabatan Kebajikan Masyarakat untuk tindakan lanjut.
Tambahnya, suspek direman selamat tujuh hari bermula hari ini sehingga Jumaat depan dan kes disiasat mengikut Seksyen 31(1) Akta Kanak-Kanak 2001.
Terdahulu, tular satu video berdurasi 26 saat di TikTok yang memaparkan tindakan seorang wanita membaling meja kepada anak lelakinya sehingga kanak-kanak itu menangis. – KOSMO! ONLINE

[VIDEO] Seorang wanita direman selama tujuh hari bermula hari ini bagi membantu siasatan kes dera berhubung video tular memaparkan tindakannya membaling meja kayu kepada anak lelakinya di Kota Bharu, Kelantan. pic.twitter.com/JTTjppA3Ka
— Kosmo! Online (@kosmo_online) September 17, 2022


Sukma 2022: ‘Budak nakal’ lakar panahan emas
Oleh MOHD. FITRIE MUHAMAD

17 September 2022, 5:15 pm
KONTINJEN Selangor nyata bertuah kerana memiliki ‘budak nakal’, Muhammad Aliff Aiman Mohd. Hassri yang menghadiahkan pingat emas menerusi acara 50 meter compound individu lelaki Sukan Malaysia (Sukma) di Stadium Universiti Sains Islam Malaysia (USIM), hari ini.
Pada saingan tersebut, Muhammad Aliff merekodkan 348 mata di set pertama sebelum tampil lebih baik di set kedua dengan catatan 349 mata.
Pemanah dari Semenyih, Selangor itu mengakui cukup bertuah apabila orang sekelilingnya bersikap sabar melayan kerenah dan sikapnya sepanjang tempoh persiapan.
“Saya jenis yang nakal, degil, sering ponteng latihan, bersikap ego kerana saya mahu berlatih di tempat sendiri. Saya mahu berlatih sendiri di Semenyih, manakala latihan pasukan di Kajang.
“Mereka (ibu bapa) faham dan masih bersabar dengan saya, begitu juga dengan pihak Majlis Sukan Negeri (MSN) serta persatuan. Tetapi, lepas fikir balik, ini adalah demi pasukan, jadi saya perlu buat kerja bersama-sama,” katanya.
Pingat perak dimenangi wakil Terengganu, Mohamad Syafiq Md Ariffin dan Nik Ahmad Danial Mohd Kamarolzaman (Selangor).

Mengulas lanjut, jika namanya tidak tersenarai dalam kontinjen Selangor kali ini, Muhammad Aliff akui ketika ini beliau mungkin sedang bekerja sebagai jurulatih kecergasan.
“Saya masih tidak berpuas hati dengan prestasi saya, mungkin (gagal serlahkan potensi) disebabkan mahu mengejar catatan terbaik peribadi (355 mata).
“Dengan kemenangan ini, kalau boleh saya berharap nak berada dalam skuad kebangsaan dan mahu cuba ‘pegang’ Asia dan berada di kedudukan terbaik dalam ranking dunia,” katanya. – KOSMO! ONLINE


Banduan Indonesia tidak terlepas tonton Upin & Ipin pada hujung minggu
Oleh KOSMO!

17 September 2022, 5:26 pm
JAKARTA – Sebuah klip video yang tular di media sosial Indonesia memaparkan aktiviti banduan di sebuah penjara yang gemar menonton siri kartun popular, Upin & Ipin, lapor laman berita Suara.com.
Video itu dimuat naik dalam akaun Instagram @solidaritas_penjara.
Penjara itu dikatakan terletak di wilayah Sulawesi Selatan, Indonesia.
“Mod penjara semasa cuti hujung minggu,” demikian kapsyen pada video tersebut.
Rakaman memaparkan sebilangan banduan kelihatan terhibur ketika menonton kartun Upin & Ipin di televisyen.
Sebilangan mereka berbaring, manakala ada yang duduk bersila ketika menonton televisyen bersama-sama.

Video itu mendapat perhatian netizen di ruangan komen dengan ada pengguna yang terkejut dengan suasana di penjara yang berbeza jika dibandingkan dengan senario dalam filem.
“Saya pernah fikir keadaan penjara adalah menakutkan seperti dalam filem,” kata seorang netizen.
“Semoga dapat bersama keluarga tidak lama lagi,” komen netizen lain. – AGENSI


Ribut petir, angin kencang di 9 negeri
Oleh KOSMO!

17 September 2022, 5:25 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di sembilan buah negeri sehingga pukul 7 malam ini.
MetMalaysia dalam satu hantaran di Facebook berkata, amaran itu melibatkan seluruh Perlis, Terengganu serta beberapa daerah di Kedah, Perak, Kelantan, Pahang, Selangor, Johor dan Sarawak.
“Ribut petir, hujan lebat dan angin kencang dijangka akan berlaku di Langkawi, Kubang Pasu, Kota Setar, Pokok Sena dan Padang Terap di Kedah.
“Keadaan sama juga diramalkan berlaku di Kinta, Perak Tengah, Kampar, Batang Padang dan Muallim, Perak,” kata MetMalaysia hari ini.
Sementara itu katanya, amaran ribut petir turut dikeluarkan terhadap Pasir Puteh, Kelantan.
“Bagi Pahang pula, cuaca buruk dijangka melanda Tanah Tinggi Cameron, Lipis, Raub, Bentong, Temerloh, Maran, Bera, Pekan dan Rompin.

“Turut dikenakan amaran ribut petir ialah Hulu Selangor, Selangor dan Segamat, Johor,” jelasnya.
Tambah kenyataan itu, ribut petir beserta hujan lebat turun diramalkan berlaku di Kuching, Samarahan (Samarahan dan Asajaya), Sibu (Sibu dan Selangau), Kapit (Kapit dan Belaga), Bintulu (Tatau dan Sebauh) serta Miri (Beluru, Telang Usan dan Marudi).
Terdahulu, dilaporkan sebanyak 74 keluarga ditempatkan di pusat pemindahan sementara di Sekolah Menengah Kebangsaan Seri Gading, Batu Pahat, Johor selepas daerah itu dilanda banjir kilat. – KOSMO! ONLINE


Angkara elak kereta, nyawa penunggang motosikal melayang
17 September 2022, 4:38 pm
SUBANG JAYA – Seorang penunggang maut selepas motosikalnya hilang kawalan lalu merempuh pembahagi jalan di Jalan Taman Tasik Prima arah Puchong di sini Rabu lalu.
Ketua Polis Daerah Subang Jaya, Asisten Komisioner Wan Azlan Wan Mamat berkata, polis menerima laporan berhubung kemalangan itu pada pukul 11 malam membabitkan sebuah motosikal jenis Yamaha LC135.
“Siasatan awal mendapati semasa kejadian penunggang motosikal disyaki cuba mengelak sebuah kereta menyebabkan dia hilang kawalan dan melanggar pembahagi jalan batu di sebelah kiri.
“Mangsa lelaki tempatan berusia 20 tahun disahkan meninggal dunia semasa menerima rawatan,” katanya dalam satu kenyataan hari ini.
Menurut beliau, siasatan lanjut bagaimanapun sedang dijalankan untuk mengenal pasti punca sebenar kemalangan terbabit.
Katanya, siasatan diteruskan dibawah Seksyen 41 (1) Akta Pengangkutan Jalan 1987.

Kepada sesiapa yang melihat atau berada di tempat kejadian, mohon tampil ke balai polis berhampiran atau berhubung terus dengan Pegawai Penyiasat Trafik, Inspektor Ratnacristinavaby Kanagaratnam di talian 017-907 4893. – KOSMO! ONLINE


Kain layah terapung Mas Idayu curi tumpuan
Oleh NUR EMIRA SAIZALI

17 September 2022, 5:21 pm
PETALING JAYA – Penyanyi dangdut popular Mas Idayu mencuri tumpuan ramai apabila mengenakan kain layah atau ‘veil’ terapung pada majlis persandingannya malam tadi.
Uniknya, veil tersebut terbang kerana diapungkan dengan menggunakan sebanyak 18 biji belon helium besar dan 33 biji belon kecil berwarna putih.
Menurut perekanya, Anas Abdullah, Mas Idayu merupakan individu pertama di negara ini yang menggayakan veil terapung pada hari perkahwinan.
“Mummylah (gelaran Mas Idayu) orang pertama yang mengenakan veil terapung sebegitu di Malaysia. Alhamdulillah sebagai perekanya, saya bangga dan berpuas hati dengan hasil serta respons orang amai.
“Untuk pengetahuan umum, nilaI keseluruhan busana Mummy pada malam tadi piluhan ribu ringgit termasuk baju pengantin perempuan dan lelaki ialah RM42,000 manakala veilnya pula RM12,000,” katanya kepada Kosmo! Online hari ini.
Tambahnya, dia juga bersyukur dan teruja dapat bekerjasama dengan pelantun lagu Selangit itu.

“Pada awalnya, Mummy terkejut dan mempersoalkan juga tentang idea veil terapung tersebut tetapi Alhamdulillah dia boleh bawa busana tersebut dengan baik.
“Idea ini tidak pernah dilakukan di Malaysia dan saya juga lihat beberapa rujukan untuk belajar bagaimana nak terbangkan material di udara, jenis fabrik dan cara ikatan.
“Kami lakukan latihan selama tiga hari bersama Mummy sebelum majlis sebenar untuk pastikan idea veil terbang tersebut berjaya,” katanya lagi.
Sementara itu, rata-rata netizen teruja dan memuji keunikan busana pelantun lagu Selangit itu yang pertama kali dihasilkan di Malaysia.
Malah, ada juga yang melabelkan perkahwinannya sebagai Wedding Of The Year untuk tahun ini.
“Kreatifnya idea veil Mummy. Berbeza daripada pengantin lain!” komen netizen.
“Comelnya, belon yang tolong terbangkan veil. Tahniah Mummy!” puji seorang lagi pengguna TikTok.
Biarpun bukan perkahwinan pertama, Mas Idayu tetap berasakan pernikahan kali ini seperti pernikahan pertama mereka. Lebih indah, pasangan itu juga mendapat tajaan dianggarkan RM7 juta, merangkumi lokasi, katering, busana dan aksesori.
Terdahulu, melepaskan gelaran ibu tunggal selama 17 tahun, Mas Idayu atau nama sebenarnya Masidayu Mesnun, 50, selamat diijabkabul dengan penerbit stesen televisyen TV3, Muhamad Sufian Isa dalam sebuah majlis di Magica Event Hall di ibu negara.
Pasangan tersebut turut diraikan meriah dalam sebuah majlis persandingan di lokasi sama semalam.
Dia yang terkenal menerusi lagu Robek Hatiku itu mendirikan rumah tangga dengan pelakon Aman Graseka pada 1997 dan bercerai sembilan tahun kemudian.
Hasil perkahwinan, mereka dikurniakan seorang anak perempuan Nur Dayini Asyiqa yang kini berusia 25 tahun. – KOSMO! ONLINE


Jangan fikir tekak sendiri! Jamal Abdillah jawab tuduhan Roslan Shah
Oleh MOHAMMAD SHAHEMY AZMI

17 September 2022, 5:15 pm
PETALING JAYA – “Saya dah banyak kali cakap tak boleh. Tapi Roslan Shah tetap pujuk saya untuk ke Singapura. Keputusan saya tetap tidak boleh pergi”.
Demikian kata penyanyi legenda Datuk Jamal Abdillah menjawab dakwaan pengacara popular, Roslan Shah yang kononnya telah teraniaya apabila terpaksa membayar ganti rugi berjumlah lebih RM30,000 susulan ketidakhadiran Jamal dalam sebuah festival di Singapura, hari ini.
Jamal, 63, ketika dihubungi Kosmo! berkata, dia tidak dapat memenuhi jemputan tersebut kerana sudah terikat dengan komitmen lain yang telah dipersetujui lebib awal.
“Saya memang tidak boleh pergi ke Singapura. Saya ingat lagi, ketika itu saya dalam perjalanan dari Kuantan, Pahang ke Dungun, Terengganu. Roslan hubungi dan pujuk saya. Tapi saya tetap dengan jawapan ‘tidak boleh’.
“Lagipun saya bakal adakan konsert eksklusif di Singapura yang telah telah dipersetujui pada 31 Disember dan 1 Januari 2023 nanti. Konsert ini adalah persembahan berbayar. Saya tidak mahu ganggu penjualan tiket.
“Tapi Roslan tetap pujuk saya dan yakinkan bahawa tiket konsert saya akan tetap habis terjual. Sebab dah malas nak layan orang yang tidak faham bahasa, saya cuma ‘iyakan’ sahaja, namun tidak memberi apa-apa persetujuan,” katanya kepada Kosmo! Online.

Menyentuh tentang kerugian yang ditanggung selepas segala persiapan daripada segi promosi dan tiket kapal terbang dan hotel yang telah dibeli, Jamal berkata pihaknya langsung tidak tahu apa-apa tentang perkara tersebut.
Malah, penyanyi yang diberi gelaran Raja Pop itu yakin bahawa Roslan mempunyai agenda tertentu sehingga beria-ria mahu dia datang membuat kemunculan pada acara pameran tersebut.
“Persoalannya sekarang kenapa Roslan beria sediakan tiket, penginapan dan promosi tanpa persetujuan saya dan mengatakan bahawa saya akan hadir. Sedangkan saya tidak tanda tangani apa-apa kontrak untuk membuat persembahan.
“Saya yakin pasti dia (Roslan) ada agenda tersembunyi. Saya dijemput tanpa sebarang bayaran. Kalau betul-betul nak saya datang, bayar saya. Baru saya akan datang.
“Jangan fikir tekak sendiri. Fikirkan juga kesibukan waktu saya. Sekarang ini saya cakap terus terang apa juga tentang kerugian yang ditanggung, saya sudah beritahu awal-awal saya tidak boleh pergi. Saya memang tidak ada masa untuk pergi dan tidak akan pergi,” tegas Jamal.
Disoal sama ada akan membuat permohonan maaf kepada Roslan, pelantun lagu Kekasih Awal Dan Akhir itu selalu bersedia untuk memohon maaf kepada sesiapa sahaja terutama kepada peminatnya.
Namun, Jamal menegaskan individu yang sepatutnya membuat permohonan maaf adalah daripada pihak Roslan kerana telah memburukkan namanya.
“Permohonan maaf itu bagus. Tapi sepatutnya Roslan yang perlu meminta maaf dengan saya sebab telah memaksa-maksa saya.
“Dia (Roslan) juga telah memburukkan nama saya. Seharusnya permohonan maaf itu datang daripada dia,” katanya.
Dalam pada itu, Jamal turut berkongsi bahawa dia bakal mengadakan sebuah konsert bertempat di Hotel Tenera di Bangi yang akan turut disertai sebanyak 20 buah bas dari Singapura.
“Dijangka pada bulan November ini, sebanyak 20 buah bas akan datang ke Malaysia dari Singapura untuk menyaksikan persembahan saya di Hotel Tenera selain daripada konsert yang akan diadakan di Singapura pada 31n Disember dan 1 Januari nanti,” katanya.
Terdahulu, Roslan atau mesra disapa cik Lan memuat naik beberapa hantaran dalam InstaStory miliknya apabila mendakwa seolah-olah ditipu oleh Jamal Abdillah apabila tidak hadir ke pameran tersebut seperti yang dijanjikan.
“Kenapa Datuk Jamal Abdillah buat saya begini? Janji harus ditepati. Telefon dan WhatsApp pengurus pun tidak berjawab. Sedangkan semuanya disediakan oleh pihak penganjur.
“Siapa nak bayar ganti rugi? Dugaan saya nak pergi umrah pada 27 September 2022. Tak mengapa, Allah SWT Ada walaupun saya teraniaya,” tulisnya. – KOSMO! ONLINE


Sukma 2022: Terengganu berjaya kuasai kriterium
Oleh MUHAMMAD HELMEE RAMLI

17 September 2022, 4:43 pm
KONTINJEN Terengganu menguasai hari terakhir sukan berbasikal lebuh raya menerusi acara kriterium lelaki dan wanita Sukan Malaysia (Sukma) MSN 2022 apabila merangkul pingat emas dalam kedua-dua acara tersebut hari ini.
Pada aksi final yang berlangsung di D’Tempat Country Club, Bandar Sri Sendayan, Seremban semalam, Terengganu meraih emas menerusi Wan Abdul Rahman Hamdan bagi kategori lelaki (80 kilometer) manakala Ezzatie Fifiyana Shazwanie Shaiful Hisham menguasai acara wanita (50 kilometer).
Sebaik memenangi perlumbaan tersebut dengan mengutip 19 mata, Abdul Rahman mengakui berpuas hati kerana dapat menebus kekecewaan Terengganu yang gagal memenangi emas menerusi acara lepas beramai-ramai wanita kelmarin.
“Alhamdulillah dapat memenangi pingat emas hari ini (semalam). saya anggap kemenangan ini untuk menebus kekecewaan semalam  kerana kami benar-benar mahukan pingat emas.
“Memandangkan hari ini adalah hari terakhir bagi acara berbasikal lebuh raya, oleh itu saya sangat gembira untuk mendapatkan pingat emas buat kontinjen Terengganu,” kata Abdul Rahman yang beraksi pada temasya Sukma terakhirnya kali ini.
Dia turut mendedahkan agak tertekan sepanjang perlumbaan, namun kerjasama yang diberikan rakan sepasukan nyata memberi kelegaan dan membantunya untuk menamatkan perlumbaan sebagai pemenang.

“Memang agak tertekan turun untuk dapatkan emas kerana melihat atlet wanita sudah berjaya lakukannya. Saya beritahu rakan sepasukan agar berikan segala-galanya asalkan kami tamatkan perlumbaan sebagai pemenang,” ujarnya.
Sementara itu, Ezzatie Fifiyana melengkapkan hari cemerlang buat skuad berbasikal lebuh raya Terengganu apabila turut menyumbang emas selepas menamatkan perlumbaan 12 pusingan dengan 14 mata. – KOSMO! ONLINE


Pemuda BN beri sokongan 100 peratus kepada Ismail Sabri
Oleh HARRITH HISHAM

17 September 2022, 4:31 pm
KUALA LUMPUR – Pemuda Barisan Nasional (BN) menzahirkan sokongan 100 peratus kepada Datuk Seri Ismail Sabri Yaakob sebagai Perdana Menteri bagi meneruskan kesinambungan kerajaan Keluarga Malaysia.
Naib ketua pemuda UMNO Selangor, Amin Mohd. Syukor berkata, pihaknya (pemuda) yakin bahawa usaha yang dibuat oleh kerajaan hari ini adalah usaha yang baik untuk rakyat dan perlu diteruskan.
“Hari ni bersama dengan saya adalah ketua-ketua pemuda BN yang hadir dari seluruh pelusuk negara untuk zahirkan sokongan seratus-peratus kepada Ismail Sabri sebagai Perdana Menteri.
“Kita juga mahu zahirkan sokongan kepada kepimpinan parti yang diterajui oleh Datuk Seri Ahmad Zahid Hamidi dalam memikirkan naratif terbaik menjelang Pilihan Raya Umum ke-15 (PRU-15),” katanya.
Beliau berkata demikian ketika ditemui pada Majlis Pelancaran Jentera Pemuda BN di Stadium Titiwangsa di sini hari ini.
Amin berkata, pemuda juga bersedia untuk menentang sebarang perkara yang boleh memecahbelahkan keharmonian parti.

“Yang penting kita kena harmoni. Pasukan kena kuat kerana apa yang penting pada hari ini adalah rakyat. – KOSMO! ONLINE


Dua hari ditayangkan di televisyen, filem Mat Kilau terima komen negatif
Oleh KOSMO!

17 September 2022, 4:45 pm
PETALING JAYA – Baru dua hari ditayangkan di platform penstriman digital Netflix, filem Mat Kilau: Kebangkitan Pahlawan mendapat reaksi negatif daripada penonton.
Tinjauan di Twitter mendapati, rata-rata penonton yang dipercayai baru pertama kali menonton filem itu di televisyen mendakwa kurang berpuas hati dengan kualiti filem tersebut.
Antara yang mendapat kritikan hebat ialah kualiti sinematografi babak aksi yang dikatakan kucar-kacir.
Selain itu, ada juga yang berpendapat bahawa skrip yang digunakan di dalam filem berkenaan kurang menarik dan kedengaran seperti ‘ceramah’.
Perbincangan mengenai kualiti filem itu juga menyebabkan kata kunci Mat Kilau menjadi sohor kini di Twitter dengan lebih 12,000 ciapan menggunakan kata kunci tersebut.
“Baru habis tengok Mat Kilau. Sinematografi babak aksi kucar-kacir. Pelakon gerak sekali, kamera gerak 10 kali,” kata Burhan.

“Dialog entah apa-apa, kesan bunyi ke laut dalam. Lawan pakai sabit dengan orang tak ada senjata tapi bunyi lawan pedang. Boring betul,” kata Lily.
“Baru lepas tonton Mat Kilau, biasa-biasa saja. Aksi berlawan terlalu kuat, dialog pula asyik marah-marah. Kesudahan cerita pula macam tergantung,” kata bon.
Terdahulu, filem arahan Syamsul Yusof itu mencipta sejarah apabila menjadi filem dengan jumlah kutipan paling tinggi dalam sejarah perfileman negara.
Selepas 33 hari ditayangkan di pawagam Mat Kilau: Kebangkitan Pahlawan mengutip sebanyak RM90 juta mengatasi filem Avengers: End Game yang mengutip RM87 juta. – KOSMO! ONLINE


Parti Gerakan dalam ‘gear’ akhir hadapi PRU-15
Oleh SAFINA RAMLI

17 September 2022, 3:08 pm
GEORGE TOWN – Parti Gerakan Rakyat Malaysia (Gerakan) kini telah memasuki ‘gear’ akhir dari segi persiapan parti dan calon untuk berdepan dengan Pilihan Raya Umum ke-15 (PRU-15) nanti.
Presidennya, Datuk Dr. Dominic Lau Hoe Chai berkata, parti itu membuat persiapan bagi menghadapi PRU-15 secara berperingkat sejak tahun lalu dan kini berada pada fasa terakhir menanti Parlimen dibubarkan.
“Kalau dikira dari segi ‘gear’, kita berada dalam gear terakhir untuk bersiap sedia menghadapi PRU-15.
“Kalau bukan tahun ini, pilihan raya mungkin diadakan awal tahun depan, bacaan kita setakat ini mungkin Oktober ini Parlimen dibubarkan dan selepas itu pilihan raya akan berlaku,” katanya dalam sidang akhbar di Ibu Pejabat Parti Gerakan Pulau Pinang, di sini hari ini. Turut hadir Pengerusi Gerakan Pulau Pinang, Oh Tong Keong.
Menurut Dominic, kesemua calon-calon yang bakal bertanding mewakili Gerakan termasuk di Pulau Pinang juga telah dikenal pasti.
“Kita juga telah laksanakan sesi temubual bakal calon yang kita rasakan layak untuk mewakili Gerakan bertanding di kerusi Parlimen dan Dewan Undangan Negeri (DUN).

“Namun keputusan akhir siapa yang akan menjadi calon akan diputuskan dan diumumkan kemudian kerana sesi perbincangan antara rakan komponen kita masih berlangsung,” katanya.
Beritahunya, Gerakan juga akan memberi peluang kepada calon yang pernah bertanding untuk bertanding sekali lagi dalam PRU-15 kali ini dengan syarat mereka mempunyai ciri-ciri calon yang Gerakan mahukan.
“Ciri-ciri calon yang kita mahukan ialah calon yang boleh menang, boleh diterima masyarakat dan mampu untuk membela rakyat,” katanya.
Sementara itu, Tong Keong pula berkata, Gerakan Pulau Pinang bakal meletakkan calon di lebih 13 kerusi DUN dan lebih empat kerusi Parlimen.
“Wakil calon Gerakan akan memperjuangkan isu-isu yang dekat di hati rakyat Pulau Pinang antaranya melibatkan isu perumahan, banjir yang sering berlaku dan lain-lain isu,” tambahnya. – KOSMO! ONLINE


Bajet 2023: KUSKOP usul 7 inisiatif baharu
Oleh MOHD YUNUS YAKKUB

17 September 2022, 3:51 pm
KUALA SELANGOR – Kementerian Pembangunan Usahawan dan Koperasi (KUSKOP) mengusulkan tujuh inisiatif baharu bagi membantu usahawan kepada Kementerian Kewangan (MOF) untuk Bajet 2023.
Menterinya, Tan Sri Noh Omar berkata, inisiatif atau dasar baharu itu bertujuan bagi mendekati beberapa golongan usahawan baharu termasuk di kalangan graduan.
Katanya, pihaknya telah membuat libat urus dengan MOF sebelum ini bagi tujuan tersebut.
“Kita harap dapat dua atau tiga daripada tujuh yang dicadangkan itu.
“Saya tidak pasti sama ada permohonan (cadangan) itu lulus atau tidak. Saya pun kena amati ucapan bajet pada 7 oktober depan,” katanya pada sidang akhbar selepas program Jelajah Usahawan dan Koperasi KUSKOP, hari ini.
Program itu telah dirasmikan Menteri Kewangan, Tengku Datuk Seri Zafrul Tengku Abdul Aziz di pekarangan Terminal Bad Bandar Malawati Kuala Selangor di sini.

Kata Noh, beliau telah meminta KUSKOP membuat pendekatan baharu supaya bantuan dapat diberikan kepada semua lapisan usahawan termasuk melibatkan e-Commerce, makro, mikro serta Perusahaan Kecil dan Sederhana (PKS).
Tambah beliau, inisiatif untuk informal menerusi Skim Pembiayaan Informal dan Mikro (SPIM) yang mendapat peruntukkan dapat RM200 juta dengan maksimum pinjaman boleh diberikan adalah RM10,000 tanpa faedah.
Dalam pada itu, Tengku Zafrul menegaskan pihaknya masih mengkaji apa yang dikemukakan KUSKOP untuk pembentangan bajet itu nanti.
“Tapi saya sebutlah cadangan KUSKOP itu sangat baik dan kita tidak boleh nafikan Perusahaan Mikro Kecil dan Sederhana (PMKS) adalah sektor penting kepada ekonomi negara kita.
“Kita masih mempertimbangkan inisiatif tetapi fokus kepada rakyat, perniagaan dan ekonomi dengan tahun 2023 akan lebih cabar dari tahun ini. Fokus kerajaan adalah pastikan pertumbuhan ekonomi terus kukuh,” jelasnya. – KOSMO! ONLINE


Pengguna jalan raya tergamam terserempak harimau belang di LPT 2
Oleh NIK NUR IZZATUL HAZWANI NIK ADNAN

17 September 2022, 3:39 pm
DUNGUN – Kelibat seekor harimau belang didakwa dilihat oleh seorang pengguna jalan raya yang melalui susur masuk Plaza Tol Dungun berhampiran Kuala Dungun di sini malam tadi.
Dalam kejadian pada pukul 8.30 malam itu, pengguna jalam raya terbabit biar pun ketakutan sempat merakam gambar harimau belang yang berada di tepi lebuh raya berkenaan.
Dia kemudiannya dikatakan telah memuat naik gambar tersebut ke laman Facebook sehingga menimbulkan kegemparan dalam kalangan pengguna Lebuh Raya Pantai Timur 2 (LPT 2).
Penduduk beberapa perkampungan berhampiran seperti Kampung Durian Mentangau di sini juga melahirkan kebimbangan tentang kemungkinan ancaman Pak Belang tersebut.
Pengarah Jabatan Perlindungan Hidupan Liar dan Taman Negara, Loo Kean Seong berkata, pihaknya sedang melakukan siasatan berhubung dakwaan kemunculan harimau belang tersebut.
“Setakat ini kita tidak menerima laporan rasmi berhubung kejadian. Bagaimanapun, kakitangan telah dihantar ke lokasi kejadian bagi melakukan siasatan.

“Kita percaya harimau ini sama yang pernah muncul di Hutan Bukit Bauk tidak lama dahulu kerana lokasinya yang tidak jauh,” katanya ketika dihubungi Kosmo! di sini hari ini. – KOSMO! ONLINE


Yonnyboii tak sanggup berjauhan dengan isteri
Oleh NUR EMIRA SAIZALI

17 September 2022, 3:12 pm
PETALING JAYA – Walaupun sudah hampir setahun bergelar suami, penyanyi rap terkenal Yonnyboii mengakui tidak sanggup menanggung rasa rindu sekiranya berjauhan dengan isteri tercinta, Nik Nazira Narriman dalam tempoh yang lama.
Pemilik nama lengkap Muhammad Haqeem Nuriman Nor Azrin, 24, itu berkata, sepanjang mendirikan rumah tangga bersama Nazira, mereka tidak pernah berjauhan apatah lagi merasai rindu antara satu sama lain.
Katanya, dia turut menganggap tempoh rumah tangganya masih dalam fasa berbulan madu.
“Setakat ini kami tak pernah berjauhan. Dia akan mengikut dan menemani ke setiap lokasi kerja saya. Saya juga melalukan hal sama terhadapnya.
“Bukan tak mahu berenggang tetapi belum bersedia untuk melalui rasa rindu terhadap pasangan. Kami selesa begini dan rumah tangga pun tak sampai setahun, saya anggap masih dalam tempoh berbulan madu,” katanya kepada Kosmo! Online baru-baru ini.
Kongsi pelantun lagu Sakit itu, Nazira juga turut menerima tawaran berlakon dan sebagai suami, dia akan memberi sokongan penuh isterinya.

“Selain kerjanya sebagai pempengaruh media sosial, dia juga ada terima tawaran berlakon.
“Saya sokong kariernya dan bangga dengan setiap apa yang dilakukannya.
“Sebenarnya sebelum ini dia ada juga terima tawaran berlakon drama tetapi menolak kerana kami sama-sama tak mahu rasa rindu. Dia utamakan saya,” ujarnya.
Katanya lagi, rasa tidak mahu berenggang dengan isterinya juga kerana ingin menghabiskan masa sepenuhnya bersama sebelum kehadiran orang ketiga iaitu anak.
“Masih belum ada khabar gembira tetapi sebelum ada anak inilah, kami habiskan masa bersama, berkepit setiap masa.
“Soal anak, kami berserah dan jika ada rezeki, Alhamdulillah,” katanya lagi.
Terdahulu, Yonny dan Nazira mendirikan rumah tangga di sebuah premis perkahwinan di Ampang, Kuala Lumpur pada 20 November tahun lalu. – KOSMO! ONLINE


Wanita UMNO kenal pasti calon pilihan di Pulau Pinang
Oleh ISWAN SHAFIQ ISA

17 September 2022, 3:00 pm
SEBERANG PERAI – Pergerakan Wanita UMNO Pulau Pinang telahpun mengenal pasti calon-calon wanita daripada parti itu yang akan diketengahkan pada Pilihan Raya Umum ke-15 (PRU-15) nanti.
Ketuanya, Datuk Norliza Abdul Rahim berkata, nama-nama tersebut termasuk calon daripada parti komponen Barisan Nasional (BN) yang lain seperti MCA dan MIC akan ‘dipersembahkan’ kepada pucuk pimpinan untuk diteliti sebelum diputuskan.
Menurut Norliza, pemilihan calon-calon dibuat berdasarkan beberapa kriteria termasuk daripada pelbagai peringkat umur dan pengalaman politik selepas mengambil kira pencapaian Wanita BN di Pilihan Raya Negeri (PRN) Johor dan Melaka sebelum ini.
“Jadi, dalam hal ini, tentunya saya amat berharap agar lebih ramai calon wanita (di Pulau Pinang) boleh diketengahkan kali ini (PRU-15).
“Kalau boleh juga, biarlah jumlah itu melebihi 30 peratus iaitu sasaran awal yang kita tetapkan sebelum ini,” katanya kepada pemberita di sini hari ini.
Ketika ini, hanya satu kerusi dimiliki oleh wanita UMNO dan BN di Pulau Pinang iaitu kerusi Dewan Undangan Negeri (DUN) Permatang Berangan yang disandang oleh Nor Hafizah Othman.

Mengulas lanjut, Norliza yang juga Naib Ketua Wanita UMNO memberitahu, beliau seboleh-bolehnya mahu mengetengahkan seramai mungkin calon wanita untuk kedua-dua kerusi iaitu DUN dan Parlimen khususnya bagi negeri Pulau Pinang.
“Dapat atau tidak (diletakkan sebagai calon), itu merupakan soal kedua. Yang penting, kita berhasrat untuk ketengahkan calon-calon wanita yang lebih holistik merangkumi calon-calon lain daripada parti komponen BN. Jadi, semestinya ia tidak terhad kepada Wanita UMNO sahaja,” ujarnya.
Dalam pada itu beritahunya lagi, Wanita UMNO di seluruh negara kini sedang giat melakukan gerak kerja bancian sentimen di peringkat akar umbi.
“Disebabkan berlakunya peningkatan pengundi yang agak besar pada pilihan raya umum kali ini termasuk pertambahan jumlah pengundi muda yang ketara maka, kami perlu ‘mendampingi’ mereka untuk melihat bagaimana corak sentimen ketika ini,” tambahnya. – KOSMO! ONLINE


Mercedes rempuh pam minyak, pemandu ‘lesap’
17 September 2022, 3:59 pm
KUALA LUMPUR – Seorang pemandu kenderaan mewah jenis Mercedes-Benz AMG C-Class (C43) dipercayai melarikan diri selepas merempuh pam di sebuah stesen minyak di Lebuh Raya Damansara-Puchong (LDP) di sini, awal pagi tadi.
Pusat Gerakan Operasi (PGO) Bomba Kuala Lumpur berkata, pihak bomba menerima panggilan kecemasan berhubung kejadian pada pukul 12.13 tengah malam.
“Seramai lapan anggota dan pegawai dari Balai Bomba dan Penyelamat (BBP) Taman Tun dikejarkan ke tempat kejadian.
“Setibanya di lokasi didapati berlaku kemalangan melibatkan sebuah kereta merempuh pam minyak di stesen berkenaan.
“Bagaimanapun, pemandu tiada di dalam kereta terbabit semasa pasukan penyelamat tiba di lokasi kejadian,” ujarnya dalam kenyataan hari ini.
Menurutnya, berlaku tumpahan petrol susulan kemalangan itu.

“Pasukan bomba bertindak membersihkan minyak berkenaan untuk mengelak daripada terjadinya kejadian yang tidak diingini.
“Operasi pembersihan tamat sepenuhnya pada pukul 12.49 tengah malam,” ujarnya. – KOSMO! ONLINE


Kenaikan OPR bukan kayakan bank
Oleh MOHD YUNUS YAKKUB

17 September 2022, 2:36 pm
KUALA SELANGOR – Kadar Dasar Semalaman (OPR) negara masih rendah berbanding negara lain yang telah naik sehingga lebih 200 mata asas.
Menteri Kewangan, Tengku Datuk Seri Zafrul Tengku Abdul Aziz berkata, ini berbeza dengan OPR negara yang pada tahap 2.5 peratus dengan Bank Negara Malaysia (BNM) telah menaikkan 75 mata asas sejak Januari lalu.
“Adakah ini tinggi, saya rasa kalau berbanding dengan pertumbuhan ekonomi yang kukuh pada separuh tahun pertama sebanyak 6.9 peratus dan suku kedua adalah 8.9 peratus.
“Harus diingati OPR negara sebelum pandemik Covid-19 adalah sekurang-kurangnya tiga peratus sejak 2013. Jadi, masih rendah dan dasar monetari masih lagi akomodatif,” katanya pada sidang akhbar selepas merasmikan Program Jelajah Usahawan dan Koperasi Kementerian Pembangunan Usahawan dan Koperasi, hari ini
Beliau memberitahu, pemahaman rakyat juga harus diperbetulkan bahawa kerajaan tidak memutuskan kenaikan OPR sebaliknya ia ditentukan Jawatankuasa Dasar Monetari (MPC) BNM.
Jelas Tengku Zafrul, OPR ini adalah di bawah Akta Bank Negara 2009 dan seperti negara-negara lain, kerajaan tidak campur tangan dalam urusan berkatannya.

“Tidak betul kerajaan menentukan OPR. Jadi, saya secara jujur tidak tahu dakwaan sekiranya OPR akan naik lagi.
“Satu lagi salah anggapan adalah kenaikan OPR tiada mengena dengan bank (mengkayakan bank) kerana apabila OPR naik, bank juga kena bayar kaedah faedah lebih tinggi kepada pendeposit,” katanya.
Dalam pada itu, beliau berkata, Malaysia merupakan negara paling banyak harga siling untuk harga barangan keperluan asas seperti minyak masak dan tenaga elektrik dengan subsidi mencecah RM80 billion bagi mengawal inflasi.
“Oleh itu, inflasi kita dalam lingkungan 2.8 peratus untuk enam bulan pertama. Inflasi kita adalah paling rendah di rantau ini dan salah satu paling rendah di dunia.
“Dasar monetari secara asasnya kalau seluruh dunia naikan OPR mereka dengan pelabur akan pergi ke negara yang memberikan return (pulangan) tinggi. OPR ini juga akan kurangkan sedikit sebanyak inflasi lalui pengurangan permintaan ( bagi mengelakkan harga naik),” jelasnya. – KOSMO! ONLINE